title: Deċiżjoni tal-Kunsill (PESK) 2015/259 tas- 17 ta' Frar 2015 b'appoġġ għall-attivitajiet tal-Organizzazzjoni għall-Projbizzjoni ta' Armi Kimiċi (OPCW) fil-qafas tal-implimentazzjoni tal-Istrateġija tal-UE kontra l-Proliferazzjoni ta' Armi ta' Qerda Massiva

text:
               18.2.2015

               MT

               Il-Ġurnal Uffiċjali tal-Unjoni Ewropea

               L 43/14

         DEĊIŻJONI TAL-KUNSILL (PESK) 2015/259
   tas-17 ta' Frar 2015
   b'appoġġ għall-attivitajiet tal-Organizzazzjoni għall-Projbizzjoni ta' Armi Kimiċi (OPCW) fil-qafas tal-implimentazzjoni tal-Istrateġija tal-UE kontra l-Proliferazzjoni ta' Armi ta' Qerda Massiva
   IL-KUNSILL TAL-UNJONI EWROPEA,
   Wara li kkunsidra t-Trattat dwar l-Unjoni Ewropea, u b'mod partikolari l-Artikolu 28 tiegħu,
   Billi:

               (1)

               Fit-12 ta' Diċembru 2003, il-Kunsill Ewropew adotta l-Istrateġija tal-UE kontra l-Proliferazzjoni ta' Armi ta' Qerda Massiva (minn hawn 'il quddiem l-“Istrateġija tal-UE”), li l-Kapitolu III tagħha fih lista ta' miżuri għall-ġlieda kontra tali proliferazzjoni.

               (2)

               l-Istrateġija tal-UE tissottolinja r-rwol kruċjali tal-Konvenzjoni dwar il-Projbizzjoni tal-Iżvilupp, il-Produzzjoni, il-Ħażna u l-Użu ta' Armi Kimiċi u dwar il-Qerda tagħhom (“CWC”) u tal-OPCW fil-ħolqien ta' dinja ħielsa minn armi kimiċi. Bħala parti mill-Istrateġija tal-UE, l-Unjoni impenjat ruħha li taħdem biex tikseb l-aderenza universali għal trattati u ftehimiet ewlenin dwar id-diżarm u n-nonproliferazzjoni, inkluża s-CWC. L-objettivi tal-Istrateġija tal-UE huma komplementari għall-objettivi segwiti mill-OPCW, fil-kuntest tar-responsabbiltà ta' din tal-aħħar għall-implimentazzjoni tas-CWC.

               (3)

               Fit-22 ta' Novembru 2004, il-Kunsill adotta l-Azzjoni Konġunta 2004/797/PESK dwar appoġġ għal attivitajiet tal-OPCW (1), li mal-iskadenza tagħha ġiet segwita mill-Azzjoni Konġunta 2005/913/PESK (2), li sussegwentement ġiet segwita mill-Azzjoni Konġunta 2007/185/PESK (3). L-Azzjoni Konġunta 2007/185/PESK ġiet segwita bid-Deċiżjoni 2009/569/PESK (4) u bid-Deċiżjoni 2012/166/PESK (5) li tiskadi fil-31 ta' Jannar 2015.

               (4)

               Il-kontinwazzjoni ta' tali assistenza intensiva u mmirata mill-Unjoni għall-OPCW hija meħtieġa fil-kuntest tal-implimentazzjoni attiva tal-Kapitolu III tal-Istrateġija tal-UE. Hemm ħtieġa għal aktar attivitajiet li jippromwovu l-implimentazzjoni sħiħa tas-CWC kif ukoll attivitajiet li jsaħħu l-istat ta' tħejjija tal-Istati Partijiet għas-CWC (minn hawn 'il quddiem l-“Istati Partijiet”) għal prevenzjoni ta' attakki li jinvolvu sustanzi kimiċi tossiċi u r-rispons għalihom, kooperazzjoni internazzjonali fil-qasam tal-attivitajiet kimiċi, u l-abbiltà tal-OPCW li tadatta għall-iżviluppi fil-qasam tax-xjenza u t-teknoloġija. Il-miżuri relatati mal-universalizzazzjoni tas-CWC għandhom ikomplu u jiġu adattati u mmirati għan-numru li qed jonqos ta' Stati mhux Partijiet għas-CWC.

               (5)

               Mit-8 sad-19 ta' April 2013, fl-Aja, il-Pajjiżi l-Baxxi, saret it-Tielet Sessjoni Speċjali tal-Konferenza tal-Istati Partijiet għar-Reviżjoni tal-Operat tas-CWC. L-Unjoni appoġġat ir-rapport finali tal-Konferenza, liema rapport indirizza l-aspetti kollha tas-CWC u għamel rakkomandazzjonijiet importanti dwar l-implimentazzjoni tagħha. Dawk ir-rakkomandazzjonijiet jinkludu wkoll objettivi prijoritarji għall-Unjoni msemmija fil-Premessa (4) u l-Istrateġija tal-UE. L-appoġġ għall-implimentazzjoni ta' dawk ir-rakkomandazzjonijiet huwa kruċjali biex tiġi żgurata r-rilevanza kontinwa tas-CWC u biex jiġi impedit li jerġgħu jitfaċċaw l-armi kimiċi.

               (6)

               L-Unjoni pprovdiet appoġġ politiku, finanzjarju u in natura lill-operazzjonijiet konġunti bejn in-NU u l-OPCW fis-Sirja bil-għan tal-qerda totali tal-armi u aġenti kimiċi Sirjani. L-Unjoni hija determinata li tibni fuq it-tagħlimiet meħuda fis-Sirja,

         ADOTTA DIN ID-DEĊIŻJONI:
   Artikolu 1
   1.   Għall-fini li xi elementi tal-Istrateġija tal-UE jiġu applikati b'mod immedjat u prattiku, l-Unjoni għandha tappoġġa l-attivitajiet tal-OPCW, bl-objettivi li ġejjin:

               —

               it-tisħiħ tal-kapaċitajiet tal-Istati Partijiet biex jissodisfaw l-obbligi tagħhom taħt is-CWC,

               —

               it-tisħiħ tal-istat ta' tħejjija tal-Istati Partijiet għall-prevenzjoni ta' attakki li jinvolvu sustanzi kimiċi tossiċi u r-rispons għalihom,

               —

               it-tisħiħ tal-kooperazzjoni internazzjonali fil-qasam ta' attivitajiet kimiċi,

               —

               l-appoġġ għall-abbiltà tal-OCPW li tadatta għall-iżviluppi fil-qasam tax-xjenza u t-teknoloġija,

               —

               il-promozzjoni tal-universalità billi Stati mhux Partijiet jiġu mħeġġa jingħaqdu mas-CWC.

         2.   F'dan il-kuntest, l-attivitajiet appoġġati mill-Unjoni tal-proġetti tal-OPCW, li jikkonformaw mal-miżuri tal-Istrateġija tal-UE, għandhom ikunu dawn li ġejjin:

      Proġett I: Implimentazzjoni Nazzjonali, Verifika u Universalità

   Attivitajiet:

               —

               Kors ta' Taħriġ Reġjonali għall-Awtoritajiet Doganali tal-Istati Partijiet dwar l-Aspetti Tekniċi tar-Reġim ta' Trasferimenti tas-CWC

               —

               Aġġornament tal-għodod ta' tagħlim elettroniku għall-awtoritajiet nazzjonali/partijiet ikkonċernati assoċjati

               —

               Appoġġ għall-Iżvilupp ta' Pjani ta' “Appoġġ Attiv” għal sensibilizzazzjoni dwar l-implimentazzjoni nazzjonali tas-CWC

               —

               Valutazzjoni tal-Kapaċità tal-Implimentazzjoni Nazzjonali għall-Awtoritajiet Nazzjonali

               —

               Programm ta' Konsulenza (Mentorship)

               —

               Sessjoni ta' ħidma legali għall-Istati Partijiet tal-Karibew u tal-Amerika Ċentrali

               —

               Tisħiħ tal-Kapaċitajiet ta' Taħriġ għal spetturi u esperti tas-Segretarjat Tekniku tal-OPCW

               —

               Modernizzazzjoni ta' Sistemi ta' Ġestjoni tal-Informazzjoni għad-Diviżjoni ta' Verifika tal-OPCW

               —

               Żjarat tar-Rappreżentanti tal-Kunsill Eżekuttiv u l-Osservaturi tal-Istati Partijiet b'ekonomiji li qed jiżviluppaw fil-faċilitajiet għall-qerda tal-armi kimiċi

               —

               Implimentazzjoni tat-tagħlimiet li jirriżultaw mill-missjoni tas-Sirja

      Proġett II: Kooperazzjoni Internazzjonali

   Attivitajiet:

               —

               Kors għall-Iżvilupp ta' kompetenzi analitiċi

               —

               Attivitajiet ta' sensibilizzazzjoni għall-Industrija

               —

               Sessjonijiet ta' ħidma dwar il-Ġestjoni tas-Sikurezza u s-Sigurtà Kimika

      Proġett III: Xjenza u Teknoloġija

   Attivitajiet:

               —

               lnformatika kimika għall-iffaċilitar tal-kollaborazzjoni internazzjonali

               —

               Valutazzjoni tal-iżviluppi fix-xjenza u t-teknoloġija

               —

               Użi multipli tal-kimika: konoxxenza tal-aspetti ta' sigurtà tal-iżviluppi teknoloġiċi

               —

               Appoġġ għal Gruppi ta' Ħidma Temporanji (TWGs) tal-Bord Konsultattiv Xjentifiku (SAB) tal-OPCW

               —

               Lejn l-iżvilupp ta' metodi analitiċi standardizzati għall-analiżi ta' tossini bijoloġiċi

      Proġett IV: Tħejjija tal-Istati Partijiet għall-prevenzjoni ta' attakki li jinvolvu sustanzi kimiċi u r-rispons għalihom

   Attivitajiet:

               —

               Taħriġ Reġjonali ta' Assistenza u Protezzjoni — Asja Ċentrali

               —

               Eżerċizzju ta' Koordinazzjoni Reġjonali dwar l-Għoti ta' Assistenza

               —

               Sessjonijiet ta' Ħidma Reġjonali dwar l-Assistenza u Protezzjoni

               —

               Eżerċizzji ta' Simulazzjoni

      Proġett V: Universalità u attivitajiet ta' sensibilizzazzjoni

               —

               Traduzzjoni u disseminazzjoni ta' għodod u materjal edukattivi u ta' sensibilizzazzjoni

               —

               Produzzjoni ta' wirja tal-OPCW

               —

               Komunikazzjoni maż-żgħażagħ

               —

               Faċilitazzjoni tal-universalità biex Stati li mhumiex Partijiet jingħaqdu mas-CWC

               —

               Appoġġ għall-parteċipazzjoni tal-NGOs f'attivitajiet tal-OPCW

               —

               Appoġġ għall-iżvilupp u l-promozzjoni tas-sensiela ta' dokumentarji b'filmati “Nirien”

      Proġett VI: Programm tal-Afrika

               —

               Forum Reġjonali għall-Partijiet Ikkonċernati tal-Awtoritajiet Nazzjonali

               —

               Kors ta' Taħriġ Reġjonali għall-Awtoritajiet Doganali tal-Istati Partijiet dwar l-Aspetti Tekniċi tar-Reġim ta' Trasferimenti tas-CWC

               —

               Provvista ta' Materjal Akkademiku/Informattiv dwar is-CWC

               —

               Sinerġiji u Sħubija għal implimentazzjoni effettiva

               —

               Korsijiet għall-Iżvilupp ta' Kompetenzi Analitiċi

               —

               Attivitajiet ta' sensibilizzazzjoni għall-Industrija

               —

               Ġestjoni tas-Sikurezza u s-Sigurtà Kimika

         Deskrizzjoni dettaljata tal-attivitajiet appoġġati mill-Unjoni tal-OPCW imsemmija hawn fuq tinsab fl-Anness.
   Artikolu 2
   1.   Ir-Rappreżentant Għoli tal-Unjoni għall-Affarijiet Barranin u l-Politika ta' Sigurtà (RGħ) għandu jkun responsabbli għall-implimentazzjoni ta' din id-Deċiżjoni.
   2.   L-implimentazzjoni teknika tal-proġetti imsemmija fl-Artikolu 1(2) għandha ssir mis-Segretarjat Tekniku tal-OPCW (is-“Segretarjat Tekniku”). Huwa għandu jwettaq dan il-kompitu taħt ir-responsabbiltà u l-kontroll tar-RGħ. Għal dan il-fini, ir-RGħ għandu jidħol fl-arranġamenti meħtieġa mas-Segretarjat Tekniku.
   Artikolu 3
   1.   L-ammont ta' referenza finanzjarja għall-implimentazzjoni tal-proġetti msemmijin fl-Artikolu 1(2) għandu jkun ta' EUR 2 528 069.
   2.   L-infiq iffinanzjat mill-ammont stabbilit fil-paragrafu 1 għandu jkun amministrat skont il-proċeduri u r-regoli applikabbli għall-baġit ġenerali tal-Unjoni Ewropea.
   3.   Il-Kummissjoni għandha tissorvelja l-amministrazzjoni korretta tal-infiq imsemmi fil-paragrafu 1. Għal dan il-fini, hija għandha tikkonkludi ftehim ta' finanzjament mas-Segretarjat Tekniku. Il-ftehim għandu jistipula li s-Segretarjat Tekniku għandu jiżgura l-viżibbiltà tal-kontribuzzjoni tal-Unjoni, skont id-daqs tagħha u jispeċifika miżuri li jiffaċilitaw l-iżvilupp ta' sinerġiji u li jevitaw id-duplikazzjoni tal-attivitajiet.
   4.   Il-Kummissjoni għandha tagħmel ħilitha biex tikkonkludi l-ftehim ta' finanzjament imsemmi fil-paragrafu 3 malajr kemm jista' jkun wara is-17 ta' Frar 2015. Hija għandha tinforma lill-Kunsill bi kwalunkwe diffikultà f'dak il-proċess u bid-data tal-konklużjoni tal-ftehim.
   Artikolu 4
   Ir-RGħ għandu jirrapporta lill-Kunsill dwar l-implimentazzjoni ta' din id-Deċiżjoni abbażi ta' rapporti regolari mħejjijin mis-Segretarjat Tekniku. Ir-rapporti tar-RGħ għandhom jifformaw il-bażi għall-evalwazzjoni mwettqa mill-Kunsill. Il-Kummissjoni għandha tipprovdi informazzjoni dwar l-aspetti finanzjarji tal-proġetti msemmijin fl-Artikolu 1(2).
   Artikolu 5
   1.   Din id-Deċiżjoni għandha tidħol fis-seħħ fid-data tal-adozzjoni tagħha.
   2.   Din id-Deċiżjoni għandha tiskadi 36 xahar wara d-data tal-konklużjoni tal-ftehim ta' finanzjament imsemmi fl-Artikolu 3(3). Madankollu, hija għandha tiskadi sitt xhur wara d-dħul fis-seħħ tagħha jekk dak il-ftehim ta' finanzjament ma jkunx ġie konkluż sa dakinhar.

      Magħmul fi Brussell, is-17 ta' Frar 2015.

            Għall-Kunsill

            Il-President

         J. REIRS

      (1)  Azzjoni Konġunta tal-Kunsill 2004/797/PESK tat-22 ta' Novembru 2004 dwar appoġġ għal attivitajiet tal-OPCW fil-qafas tal-implimentazzjoni tal-Istrateġija tal-UE kontra l-Proliferazzjoni ta' Armi ta' Qerda tal-Massa (ĠU L 349, 25.11.2004, p. 63).

      (2)  Azzjoni Konġunta tal-Kunsill 2005/913/PESK tat-12 ta' Diċembru 2005 dwar appoġġ għall-attivitajiet tal-OPCW fil-qafas tal-implimentazzjoni tal-Istrateġija tal-UE kontra l-Proliferazzjoni ta' Armi ta' Qerda tal-Massa (ĠU L 331, 17.12.2005, p. 34).

      (3)  Azzjoni Konġunta tal-Kunsill 2007/185/PESK tad-19 ta' Marzu 2007 dwar appoġġ għal attivitajiet tal-OPCW fil-qafas tal-implimentazzjoni tal-Istrateġija ta' l-UE kontra l-Proliferazzjoni tal-Armi ta' Distruzzjoni Massiva (ĠU L 85, 27.3.2007, p. 10).

      (4)  Deċiżjoni tal-Kunsill 2009/569/PESK tas-27 ta' Lulju 2009 dwar appoġġ għal attivitajiet tal-OPCW fil-qafas tal-implimentazzjoni tal-Istrateġija tal-UE kontra l-Proliferazzjoni ta' Armi ta' Qerda Massiva (ĠU L 197, 29.7.2009, p. 96).

      (5)  Deċiżjoni tal-Kunsill 2012/166/PESK tat-23 ta' Marzu 2012 b'appoġġ għall-attivitajiet tal-Organizzazzjoni għall-Projbizzjoni ta' Armi Kimiċi (OPCW) fil-qafas tal-implimentazzjoni tal-Istrateġija tal-UE kontra l-Proliferazzjoni ta' Armi ta' Qerda Massiva (ĠU L 87, 24.3.2012, p. 49).

      ANNESS

         Appoġġ tal-Unjoni għall-attivitajiet tal-OPCW fil-qafas tal-implimentazzjoni tal-Istrateġija tal-UE kontra l-Proliferazzjoni ta' Armi ta' Qerda Massiva

         Proġett I — lmplimentazzjoni nazzjonali u Verifika

         Objettivi:

                  —

                  Jissaħħu l-kapaċitajiet tal-Istati Partijiet biex jissodisfaw l-obbligi tagħhom skont is-CWC;

                  —

                  Jingħata appoġġ għan-nonproliferazzjoni ta' armi kimiċi, permezz tal-applikazzjoni tal-miżuri ta' verifika u ta' implimentazzjoni previsti fis-CWC;

                  —

                  Tingħata spinta u tkun żgurata l-eliminazzjoni tal-ħażniet ta' armi kimiċi u l-faċilitajiet ta' produzzjoni soġġett għall-miżuri ta' verifika previsti is-CWC.

         Finijiet:

      Fini 1 (Implimentazzjoni nazzjonali)

                  —

                  Tiġi msaħħa l-kapaċità tal-Istati Partijiet għal implimetazzjoni nazzjonali effettiva;

                  —

                  Numru akbar ta' Stati Partijiet ikunu jistgħu iwettqu implimentazzjoni nazzjonali effettiva fil-livell kwantitattiv u kwalitattiv;

                  —

                  L-Awtoritajiet Nazzjonali (NAs) isiru jifhmu aktar u u jkunu aktar sensibilizzati dwar kwistjonijiet relatati mas-CWC għal kooperazzjoni u appoġġ tajbin;

                  —

                  Numru akbar ta' Stati Partijiet isiru kapaċi jipproċessaw u jabbozzaw leġislazzjoni għal approvazzjoni sussegwenti.

                  —

                  Issir effettiva l-funzjoni tal-awtoritajiet doganali fil-kontroll u l-monitoraġġ tal-kummerċ tas-sustanzi kimiċi;

            Fini 2 (Verifika)

                  —

                  Tiżdied l-effikaċja u jiżdied kemm jista' jkun il-valur tal-korsijiet ta' taħriġ mogħtija lill-spetturi u l-esperti tal-OPCW;

                  —

                  Isir titjib fil-proċessi ta' negozju u kwalità ta' informazzjoni tas-Sistema ta' Ġestjoni tal-Informazzjoni tad-Diviżjoni ta' Verifika tal-OPCW, u l-abbiltà li jintużaw tekniki kontemporanji miksuba ta' analiżi tal-informazzjoni;

                  —

                  L-Istati Partijiet ikunu jistgħu jissorveljaw il-progress li jsir fil-kisba tal-qerda kompleta tal-ħażniet ta' armi kimiċi u jkunu jistgħu jidentifikaw u jindirizzaw problemi biex il-qerda tinkiseb fi stadju bikri, u jkunu aktar fiduċjużi li d-detenturi tagħhom ikunu qed jieħdu passi tanġibbli u konkreti għall-qerda kompleta tal-ħażniet ta' armi kimiċi;

                  —

                  Titjieb l-adattabbiltà tal-OPCW fil-konfront ta' sitwazzjonijiet simili għall-missjoni tas-Sirja fil-futur, isir titjib fir-reġim u fl-attivitajiet ta' verifika, isir titjib fir-relazzjonijiet ma' organizzazzjonijiet internazzjonali sħab.

         Riżultati:

      Riżultati 1 (Implimentazzjoni nazzjonali)

                  —

                  L-Uffiċjali Doganali isiru jifhmu aktar il-kapaċità tagħhom għall-ġestjoni effettiva tad-dmirijiet rigward l-importazzjoni/l-esportazzjoni ta' sustanzi kimiċi skedati u l-koordinazzjoni mal-Awtoritajiet Nazzjonali;

                  —

                  Il-persunal tal-Awtoritajiet Nazzjonali u l-partijiet ikkonċernati assoċjati jkollhom disponibbli informazzjoni korretta u aġġornata f'format elettroniku għal tagħlim effettiv;

                  —

                  L-Awtoritajiet Nazzjonali għandhom l-għodod tal-ippjanar sistematiku għal implimentazzjoni effettiva tal-isforzi nazzjonali disponibbli;

                  —

                  Tissaħħaħ il-kapaċità tal-Istati Partijiet mogħtija konsulenza (mentoring) fl-implimentazzjoni nazzjonali u biex jaħdmu f'koordinazzjoni mal-Istat Parti li jagħti l-konsulenza;

                  —

                  L-Istati Partijiet isiru jifhmu aktar u tiżdied il-konoxxenza tagħhom dwar proċessi korretti dwar il-leġislazzjoni nazzjonali biex jintlaħqu l-obbligi nazzjonali skont is-CWC.

            Riżultati 2 (Verifika)

                  —

                  Il-livell ta' ħila esperta u għarfien tal-ispetturi u l-esperti tal-OPCW dwar l-ġestjoni tas-sustanzi kimiċi tal-iskeda 1 jinżamm fi standards korretti;

                  —

                  Jinkisbu kapaċitajiet kontemporanji ta-Sistema ta' Ġestjoni tal-Informazzjoni tad-Diviżjoni ta' Verifika tal-OPCW u s-sistemi ta' legat mhux konnessi jiġu diżattivati;

                  —

                  L-Istati Partijiet isiru jifhmu aktar il-problemi u d-diffikultajiet tekniċi relatati mal-qerda ta' armi kimiċi, u tiżdied il-fiduċja tagħhom li jkunu qed jittieħdu passi tanġibbli u konkreti għall-qerda kompleta tal-ħażniet ta' armi kimiċi;

                  —

                  L-OPCW tkun saret tifhem aktar il-missjoni fis-Sirja, ivvalutat l-implikazzjonijiet għar-reġim tas-CWC u inkorporat it-tagħlimiet miksuba fi proċeduri u prattiki operattivi interni.

         Attivitajiet

      1.   Kors ta' Taħriġ Reġjonali għall-Awtoritajiet Doganali tal-Istati Partijiet dwar l-Aspetti Tekniċi tar-Reġim ta' Trasferimenti tas-CWC
      Ġie pprovdut appoġġ għall-uffiċjali doganali taħt l-Azzjoni Konġunta 2005/913/PESK, l-Azzjoni Konġunta 2007/185/PESK, id-Deċiżjoni 2009/569/PESK, u d-Deċiżjoni 2012/166/PESK. Abbażi ta' esperjenza miksuba, ser isiru attivitajiet ta' sensibilizzazzjoni ma' uffiċjali doganali permezz ta' korsijiet ta' taħriġ bil-ħsieb li jittejbu l-ġbir u t-trasmissjoni ta' data dwar l-importazzjonijiet u l-esportazzjonijiet ta' sustanzi kimiċi skedati lill-awtoritajiet nazzjonali. It-taħriġ li jsir ser joffri wirjiet u eżerċizzji b'involviment dirett u prattiku, u ser jinkorpora element li jkopri “t-taħriġ ta' min iħarreġ”. It-taħriġ ser isir mill-Fergħa ta' Appoġġ għall-Implimentazzjoni tas-Segretarjat Tekniku f'kooperazzjoni ma' esperti tekniċi mill-Fergħa tad-Dikjarazzjonijiet fir-reġjun fl-Amerika Latina u r-reġjun tal-Karibew.
      2.   Aġġornament tal-għodod ta' tagħlim elettroniku għall-awtoritajiet nazzjonali/partijiet ikkonċernati assoċjati
      Ġie pprovdut appoġġ, taħt id-Deċiżjoni 2012/166/PESK, għall-iżvilupp ta' għodda ta' tagħlim elettroniku għall-awtoritajiet nazzjonali/partijiet ikkonċernati assoċjati. L-Istati Partijiet ilhom jistgħu jaċċessaw u jagħmlu użu mill-moduli ta' tagħlim elettroniku mill-2013. Sabiex jiġi żgurat li l-informazzjoni u l-materjal jibqgħu rilevanti u utli, ser issir valutazzjoni tar-reazzjonijiet u r-rakkomandazzjonijiet tal-utenti, u l-konklużjonijiet ser jintużaw għall-aġġornament u t-titjib tal-għodda. Huwa mistenni li t-tagħlim elettroniku ser jintuża b'mod aktar mifrux mill-Istati Partijiet. Is-Segretarjat Tekniku qed jikkunsidra jekk it-tagħlim elettroniku għandux isir obbligatorju għal xi taħriġ ipprovdut mill-OPCW.
      3.   Appoġġ għall-iżvilupp ta' pjani ta' “appoġġ attiv”
      Diversi Awtoritajiet Nazzjonali infurmaw li kien diffiċli li jintlaħaq il-livell korrett ta' kooperazzjoni u appoġġ minn xi istituzzjonijiet ikkonċernati. Dan huwa prinċipalment minħabba n-nuqqas ta' konoxxenza u għarfien dwar is-CWC, l-obbligi u l-impenji tagħha imposti fuq l-Istati Partijiet. Dan in-nuqqas ta' ħiliet, konoxxenza u esperjenzi fl-“appoġġ attiv” ifisser li meta dan isir, spiss ma jkunx effettiv. Jeħtieġ li l-pjani eżistenti ta' appoġġ attiv jiġu żviluppati/imtejba biex isiru aktar prattiċi u utli. Il-pjani ta' appoġġ attiv ser jinkludu: attivitajiet edukattivi u ta' sensibilizzazzjoni, il-produzzjoni ta' materjal ta' reklamar, kits ta' informazzjoni kif ukoll abbozz ta' pjani ta' azzjoni. Ser jiġu abbozzati linji gwida u strateġiji għal edukazzjoni u komunikazzjoni effettivi fil-livell nazzjonali u reġjonali u l-Istati pilota ser jużawhom bħala referenza fl-abbozzar ta' pjani ta' promozzjoni fl-Istati rispettivi tagħhom. Ser jiġu żviluppati proġetti pilota fir-reġjuni kollha: L-Asja, l-Amerika Latina u l-Karibew, l-Afrika u l-Ewropa tal-Lvant.
      4.   Valutazzjoni tal-Kapaċità tal-Implimentazzjoni Nazzjonali
      L-Awtoritajiet Nazzjonali għandhom ikunu jistgħu jimplimentaw is-CWC b'mod effettiv. Xi Awtoritajiet Nazzjonali jeħtieġu għajnuna biex jiġi żgurat li dawn ikunu jistgħu jaqdu r-rwol tagħhom b'mod effettiv. Hemm diversi fatturi li jistgħu jaffettwaw il-prestazzjoni tagħhom. Sabiex is-Segretarjat Tekniku jipprovdi appoġġ f'waqtu u effikaċi, huwa essenzjali li tiġi vvalutata l-kapaċità nazzjonali tagħhom biex jifhmu aħjar il-ħtiġijiet tagħhom. Ser jiġu implimentati programmi ta' valutazzjoni fir-reġjuni kollha. B'mod speċifiku, il-valutazzjoni tal-kapaċità ser issir b'mod konġunt mis-Segretarjat Tekniku u l-Awtorità Nazzjonali rispettiva. Ser issir analiżi dokumentarja dwar is-sitwazzjoni ta' Stat rigward l-implimentazzjoni tas-CWC minn Diviżjonijiet rilevanti tas-Segretarjat Tekniku qabel ma ssir żjara fl-Istat għall-valutazzjoni proprja. Matul iż-żjara, it-tim ser jorganizza laqgħat u konsultazzjonijiet ma' aġenziji rilevanti. Kull żjara ser tirriżulta f'rapport, li jiddeskrivi l-iżviluppi fundamentali u pjan ta' azzjoni għas-segwitu għat-tisħiħ tal-kapaċitajiet.
      5.   Programm ta' Konsulenza (Mentorship)
      Il-Programm ta' Konsulenza tal-Awtorità Nazzjonali huwa mfassal biex tinħoloq sħubija bejn Awtorità Nazzjonali li kellha aktar suċċess u kienet aktar effiċjenti fl-implimentazzjoni tal-obbligi tagħha taħt is-CWC u Awtorità Nazzjonali oħra f'livell aktar baxx ta' implimentazzjoni. Dan isaħħaħ il-funzjonament ta' din tal-aħħar. Il-programm ġie implimentat mill-OPCW għal numru ta' snin u wera li kien utli ħafna. Ser jiġu implimentati programmi ta' konsulenza fl-Afrika, l-Asja u l-Karibew u l-Amerika Latina.
      6.   Sessjoni ta' ħidma legali għall-Istati Partijiet tal-Karibew u tal-Amerika Ċentrali
      Dawn is-sessjonijiet ta' ħidma jiffurmaw parti mill-isforzi tas-Segretarjat Tekniku għall-promozzjoni ta' adozzjoni aktar rapida tal-leġislazzjoni implimentattiva nazzjonali mill-Istati Partijiet fil-Karibew u fl-Amerika Ċentrali. L-għan ewlieni hu li tiġi provduta għajnuna prattika lill-Istati Partijiet parteċipanti dwar kwistjonijiet legali rigward l-implimentazzjoni nazzjonali tas-CWC. Dawn is-sessjonijiet ta' ħidma għandhom ukoll l-għan li jappoġġaw lill-Istati Partijiet li jkunu qegħdin jiffinalizzaw l-abbozzi rispettivi tagħhom, u jipprovdu opportunità biex l-Istati Partijiet mistiedna jikkonsultaw direttament ma' rappreżentanti tal-Fergħa ta' Appoġġ għall-Implimentazzjoni tal-OPCW fir-rigward tal-abbozzar tal-leġislazzjoni implimentattiva nazzjonali kif ukoll l-għoti ta' kwalunkwe assistenza legali oħra, bħall-iżvilupp ta' regolamenti u regoli sussidjarji.
      7.   Tisħiħ tal-Kapaċitajiet ta' Taħriġ għal spetturi u esperti tas-Segretarjat Tekniku
      Il-korsijiet ta' taħriġ li jinvolvu l-ġestjoni ta' sustanzi kimiċi tal-iskeda 1 jirrappreżentaw wieħed mill-elementi kruċjali tal-isforz biex jinżamm il-livelli ta' ħila esperta u konoxxenza akkumulati tal-OPCW. L-osservanza ta' standards tekniċi stretti hija kruċjali għall-effiċjenza u s-servizzi ta' valur sħiħ tal-korsijiet ta' taħriġ għal spetturi u esperti tas-Segretarjat Tekniku. Fl-istess waqt din ser iżżid is-sikurezza kimika u bijoloġika u ser issaħħaħ l-istat ta' tħejjija għall-prevenzjoni u r-rispons għal attakki li jinvolvu sustanzi kimiċi tossiċi. L-attività ser tinkludi l-akkwist ta' tagħmir, apparat domestiku u materjal meħtieġa, li jirriżultaw f'titjib fil-prestazzjoni tal-laboratorji involuti.
      8.   Modernizzazzjoni ta' Sistemi ta' Ġestjoni tal-Informazzjoni għad-Diviżjoni ta' Verifika tal-OPCW
      Id-Diviżjoni ta' Verifika tal-OPCW attwalment tuża diversi sistemi ta' informazzjoni ta' legat, li wħud minnhom huma ferm personalizzati. Dawn jimpedixxu l-ipproċessar effiċjenti u effettiv tal-informazzjoni.
      Dawn jinkludu:

                  —

                  Sistemi mhux konnessi

                  —

                  Sistemi ta' legat li m'għandhomx kapaċitajiet kontemporanji

                  —

                  Personalizzazzjoni qawwija tas-sistemi u nuqqas ta' kapaċità li jsir titjib f'waqtu u b'mod effiċjenti fl-użu tar-riżorsi

                  —

                  Nuqqas ta' disponibbiltà ta' funzjonalità kontemporanja bħal kapaċitajiet ta' tiftix fit-test kollu u l-ipproċessar diġitali

                  —

                  L-ebda possibbiltà ta' ġestjoni tal-proċess tal-fluss ta' xogħol stimulat mill-utenti

            Din l-attività għandha l-għan li timmodernizza s-sistemi tal-ġestjoni tal-informazzjoni tad-Diviżjoni ta' Verifika tal-OPCW billi tissostitwixxi dawn is-sistemi personalizzati b'soluzzjoni ta' ġestjoni ta' dokumenti tal-intrapriża b'kapaċitajiet kontemporanji. Il-benefiċċji mistennija ser ikunu aktar effiċjenza fl-ipproċessar tal-informazzjoni, tnaqqis fl-isforz ta' xogħol manwali, titjib fil-kwalità tad-data u kapaċitajiet analitiċi estiżi.
      9.   Żjarat tar-rappreżentanti tal-Kunsill Eżekuttiv u l-Osservaturi ta' Stati Partijiet b'ekonomiji li qed jiżviluppaw fil-faċilitajiet għall-qerda tal-armi kimiċi
      Sal-lum, saru tmien żjarat — erbgħa fl-Istati Uniti tal-Amerika, tlieta fil-Federazzjoni Russa u waħda fiċ-Ċina (Faċilitajiet għall-Qerda ta' Armi Kimiċi Abbandunati), b'finanzjament ipprovdut taħt l-Azzjoni Konġunta 2007/185/PESK, id-Deċiżjoni 2009/569/PESK, u d-Deċiżjoni 2012/166/PESK. Iż-żjarat li saru s'issa wrew li kienu siewja bħala mezz biex jiġu indirizzati mistoqsijiet jew tħassib dwar il-programm ta' Stat Parti detentur fir-rigward tal-kisba tal-obbligi tiegħu b'rabta mal-qerda tal-armi kimiċi tiegħu. L-Istati Partijiet kollha ser jibbenefikaw minn dawn iż-żjarat li ser jgħinu fit-tisħiħ tat-trasparenza u l-bini ta' fiduċja rigward il-fatt li qed isir progress lejn il-qerda kompleta tal-armi kimiċi li fadal f'konformità mad-dispożizzjonijiet tas-CWC u skont il-verifika tas-Segretarjat Tekniku. Il-proġett għandu jinkoraġġixxi parteċipazzjoni usa' f'tali żjarat minn Stati Partijiet filwaqt li jittieħed kont tal-kriterji finanzjarji adatti u jittieħdu passi biex tiġi żgurata r-rotazzjoni adegwata tal-parteċipanti.
      10.   Implimentazzjoni tat-tagħlimiet li jirriżultaw mill-missjoni tas-Sirja
      Ma' tmiem il-programm antiċipat biex jiġi eliminat il-programm tal-armi kimiċi tas-Sirja, l-OPCW ser tagħmel analiżi tal-involviment tagħha f'din l-operazzjoni bla preċedent. Barra minn hekk, l-OPCW diġà qed tipparteċipa fl-eżerċizzju ibbażat fuq it-tagħlimiet meħudin li qed isir mill-Uffiċċju tan-Nazzjonijiet Uniti (UN) għall-Affarijiet ta' Diżarm (UNODA) fil-qafas tal-investigazzjoni dwar l-użu tal-armi kimiċi fis-Sirja fl-2013. Għalhekk, ħafna mit-tagħlimiet li jirriżultaw mill-investigazzjoni tan-NU u l-missjoni għall-qerda tal-armi kimiċi Sirjani għandhom jiġu identifikati matul l- 2014.
      Ser ikun meħtieġ li t-tagħlimiet identifikati jiġu implimentati u inkorporati fi proċeduri u attivitajiet tal-OPCW. Sabiex dan isir bl-aktar mod effettiv, qed jiġi propost li jiġu organizzati sessjonijiet ta' ħidma biex jiġu analizzati t-tagħlimiet identifikati u l-implikazzjonijiet għall-OPCW tal-attivitajiet rispettivi fis-Sirja fl-2013 u l-2014. Ir-riżultati ta' dawn is-sessjonijiet ta' ħidma ser jiġu inkorporati fi proċeduri riveduti tal-OPCW u fi programmi futuri ta' taħriġ.

         Proġett II — Kooperazzjoni Internazzjonali

         Objettivi

                  —

                  Jissaħħaħ l-iżvilupp ekonomiku u teknoloġiku permezz ta' kooperazzjoni internazzjonali fil-qasam tal-kimika għal attivitajiet li l-finijiet tagħhom mhumiex projbiti taħt is-CWC;

                  —

                  Issir promozzjoni tal-missjoni tal-OPCW u l-objettivi tas-CWC permezz ta' impenn aktar b'saħħtu tal-Istati Partijiet f'inizjattivi ta' kooperazzjoni internazzjonali għall-użu paċifiku tal-kimika.

         Finijiet

                  —

                  Tissaħħaħ il-kapaċità tal-laboratorji ffinanzjati pubblikament fi Stati Partijiet b'ekonomiji li qed jiżviluppaw jew ekonomiji fi transizzjoni biex jimplimentaw is-CWC fil-qasam tal-użu paċifiku tal-kimika;

                  —

                  Tingħata għajnuna lill-Istati Partijiet b'ekonomiji li qed jiżviluppaw jew li qegħdin fi transizzjoni biex isaħħu l-approċċi għall-ġestjoni tas-sikurezza u s-sigurtà kimika f'intrapriżi żgħar u ta' daqs medju tal-industrija kimika.

         Riżultati

                  —

                  Jogħla l-livell ta' kompetenza teknika f'laboratorji ffinanzjati pubblikament fi Stati Partijiet b'ekonomiji li qed jiżviluppaw jew li qegħdin fi transizzjoni biex jiġu analizzati sustanzi kimiċi relatati mal-implimentazzjoni nazzjonali tas-CWC u fl-applikazzjoni paċifika tal-kimikapermezz tal-użu ta' metodi analitiċi moderni speċjalment il-kromatografija tal-gass (GC) u l-kromatografija tal-gass/spettrometrija ta' massa (GC-MS).

                  —

                  Żieda fil-livelli ta' kompetenza u konoxxenza tal-persunal ta' intrapriżi żgħar u ta' daqs medju, rappreżentanti ta' assoċjazzjonijiet industrijali u l-awtoritajiet nazzjonali/istituzzjonijiet governattivi ta' Stati Partijiet b'ekonomiji li qed jiżviluppaw jew li qegħdin fi transizzjoni rigward prattiki ta' ġestjoni tas-sikurezza u s-sigurtà tal-proċessi.

         Attivitajiet:

      1.   Korsijiet għall-iżvilupp ta' ħiliet analitiċi
      Dawn il-korsijiet isiru fuq perijodu ta' ġimagħtejn, li matulhom il-parteċipanti jirċievu taħriġ teoretiku u esperjenza b'involviment dirett fil-GC u GC-MS. Is-suġġetti koperti jinkludu: hardware; validazzjoni u ottimizzazzjoni tas-sistemi; trouble-shooting; tħejjija ta' kampjuni ambjentali; u analiżi GC/GC-MS ta' tali kampjuni għal sustanzi kimiċi relatati mas-CWC. Il-parteċipanti ser jirċievu wkoll taħriġ intensiv b'involviment dirett fit-tħejjija ta' matriċijiet ta' kampjuni differenti li għandhom jiġu analizzati bil-GC b'detetturi selettivi skont l-element u b'GC-MS bil-modalità tal-jonizzazjoni kimika u l-jonizzazjoni b'impatt elettroniku. Fl-aħħar nett, il-parteċipanti ser issirilhom introduzzjoni għal firxa ta' proċeduri ta' estrazzjoni, tindif u derivatizzazzjoni. Il-korsijiet ser jiġu implimentati bl-appoġġ ta' VERIFIN, istituzzjoni ta' fama magħżula permezz ta' proċess trasparenti ta' akkwist ibbażat fuq sejħa għall-offerti, li magħha l-OPCW ikkonkludiet ftehim ta' ħames snin.
      2.   Attivitajiet ta' sensibilizzazzjoni għall-Industrija — Sessjonijiet ta' Ħidma dwar il-Ġestjoni tas-Sikurezza u s-Sigurtà Kimika
      Dawn is-sessjonijiet ta' ħidma jsiru matul jumejn u nofs. Huma jkopru, fost l-oħrajn, kwistjonijiet dwar is-sikurezza u s-sigurtà fl-industrija kimika, l-istrateġiji ta' ġestjoni kimika, il-ġestjoni tas-sikurezza tal-proċess kimiku, l-aħjar prattiki fl-industrija, u introduzzjoni għal Responsible Care®.
      Fis-sessjoni tal-ftuħ tiġi ppreżentata wkoll ħarsa ġenerali lejn is-CWC u l-programmi ta' kooperazzjoni internazzjonali. Għandhom jiġi żgurati l-kooperazzjoni u l-koordinazzjoni ma' atturi oħra b'esperjenza f'dan il-qasam, kif adatt.
      Waħda mis-sessjonijiet ta' ħidma ser tiġi indirizzata lis-sottoreġjuni tal-Afrika ta' Fuq, tal-Lvant Nofsani u tal-Golfu u ser issir bl-Għarbi.

         Proġett III — Xjenza u Teknoloġija

         Objettivi:

      Biex id-Direttur Ġenerali tal-OPCW (“Direttur Ġenerali”) jkun jista' jagħti pariri u jagħmel rakkomandazzjonijiet lill-Konferenza tal-Istati Partijiet, lill-Kunsill Eżekuttiv tal-OPCW u l-Istati Partijiet dwar oqsma tax-xjenza u t-teknoloġija li huma rilevanti għas-CWC.

         Finijiet:

                  —

                  L-istabbiliment tad-direzzjoni għal attivitajiet marbutin max-xjenza u t-teknoloġija fl-OPCW fil-perijodu interim bejn ir-Raba' u l-Ħames Konferenzi ta' Reviżjoni.

                  —

                  Biex id-Direttur-Ġenerali jkun jista' jagħti pariri speċjali lill-organi li jfasslu l-politika tal-OPCW u lill-Istati Partijiet fl-oqsma tax-xjenza u t-teknoloġija rilevanti għas-CWC;

                  —

                  L-użu ta' grupp akbar ta' esperti xjentifiċi disponibbli għall-OPCW, u mekkaniżmi mtejba biex wieħed jibqa' konxju mill-iżviluppi fit-teknoloġiji ta' monitoraġġ kimiku u fl-għodod tal-informatika għall-analiżi ta' settijiet kumplessi ta' data li fihom informazzjoni kimika;

                  —

                  Il-bini u ż-żamma ta' netwerk ta' partijiet ikkonċernati mhux tekniċi li jistgħu jikkomplementaw lill-esperti xjentifiċi disponibbli għall-OPCW fil-valutazzjoni tal-aspetti kollha tat-teknoloġija u x-xjenza ġdida biex jipprovdu pariri aktar sħaħ dwar ix-xjenza u t-teknoloġija u l-impatt tagħhom;

                  —

                  Biex għadd ta' laboratorji li mhux qegħdin fil-post ikunu jistgħu janalizzaw it-tossini b'appoġġ għas-CWC.

         Riżultati

                  —

                  L-espansjoni ta' netwerk ta' esperti xjentifiċi disponibbli għall-OPCW li ser isaħħaħ l-isforzi li qed isiru ta' monitoraġġ tax-xjenza u t-teknoloġija u jżid il-preżenza u l-viżibbiltà tas-CWC fil-komunità xjentifika;

                  —

                  Jinbnew u jinżammu relazzjonijiet ma' esperti xjentifiċi involuti fi żviluppi ġodda fix-xjenza u t-teknoloġija rilevanti għas-CWC;

                  —

                  Il-ħolqien ta' opportunitajiet biex partijiet ikkonċernati mhux tekniċi jiġu involuti f'diskussjonijiet produttivi dwar żviluppi fix-xjenza u t-teknoloġija ma' esperti tekniċi għall-valutazzjoni tal-impatt u r-riskju fuq is-sigurtà;

                  —

                  Pariri u rakkomandazzjonijiet dwar oqsma tax-xjenza u t-teknoloġija rilevanti għas-CWC mogħtija mill-Bord Konsultattiv Xjentifiku (SAB) tal-OPCW u riċevuti mill-Istati Partijiet;

                  —

                  Jiżdied l-għarfien dwar il-ħtieġa għall-analiżi ta' tossini rilevanti għas-CWC.

         Attivitajiet:

      1.   Informatika kimika għall-iffaċilitar tal-kollaborazzjoni internazzjonali
      Din l-attività għandha l-għan li toħloq grupp ta' ħidma ta' xjentisti biex b'mod kollaborattiv isibu, jiġbru u janalizzaw data b'firem kimiċi uniċi. Din tipprova tgħaqqad data miġbura minn firxa wiesgħa ta' attivitajiet ta' monitoraġġ kimiċi normali li fihom firem kimiċi (eż. data miġbura minn monitoraġġ atmosferiku, ġbir ta' kampjuni ambjentali, ittestjar ta' ilma, u aktar). Il-ħsieb huwa li jitlaqqgħu x-xjentisti kimiċi u tal-informatika minn reġjuni differenti tad-dinja biex jinħoloq ċentru li fih l-informazzjoni tkun tista' tinxtered mal-kollaboraturi għal viżwalizzazzjoni u analiżi informattiva ta' kimika globali u reġjonali. Dan ix-xogħol huwa maħsub biex jiffaċilita l-involviment tas-Segretarjat Tekniku mal-komunità xjentifika. Ir-riżultat ewlieni ser ikun ċentru ta' ġbir tad-data li jservi bħala ċentru għall-ġbir tad-data u biex din tinbidel f'forom kompatibbli mal-għodod analitiċi użati mir-riċerkaturi li jkunu qed jikkollaboraw. Iċ-ċentru, li jkun jinsab f'wieħed mill-universitajiet li jieħdu sehem, ser jappoġġa n-netwerk ta'xjentisti li qed jikkollaboraw u jibni l-kapaċità tiegħu li jespandi lil hinn mill-perijodu ta' implimentazzjoni.
      2.   Valutazzjoni tal-iżviluppi fix-xjenza u t-teknoloġija
      Sensiela ta' sessjonijiet ta' ħidma fost l-esperti — li jinvolvu membri tal-Bord Konsultattiv Xjentifiku tal-OPCW, esperti assoċjati mal-Unjoni Internazzjonali tal-Kimika Pura u Applikata, u esperti oħrajn — biex jivvalutaw l-impatt ta' żviluppi attwali u futuri potenzjali fix-xjenza u t-teknoloġija fuq l-implimentazzjoni tas-CWC.
      Din il-ħidma ser tappoġġa s-SAB fl-iżvilupp tar-rapport tagħhom dwar l-iżviluppi fix-xjenza u t-teknoloġija għar-Raba' Konferenza ta' Reviżjoni tas-CWC.
      Ser jiġu esplorati sħubijiet possibbli ma' Organizzazzjonijiet Internazzjonali oħrajn biex din l-attività tiġi implimentata.
      3.   Użi multipli tal-kimika: konoxxenza tal-aspetti ta' sigurtà tal-iżviluppi teknoloġiċi
      Sensiela ta' sessjonijiet ta' ħidma għal ċentri ta' eċċellenza reġjonali u dipartimenti universitarji li huma involuti fi kwistjonijiet ta' sigurtà marbutin mal-AQM. L-iskop huwa li dawk li huma mħassba dwar l-implikazzjonijiet tal-iżviluppi tat-teknoloġija jiġu megħjuna jifhmu l-proċess li bih it-teknoloġiji jiġu konċepiti, żviluppati, adattati, u jingħataw ħajja.
      Dawk li jattendu s-sessjonijiet ta' ħidma ser jiksbu ħiliet u għarfien marbutin ma':

                  —

                  Il-konverġenza tad-dixxiplini xjentifiċi (speċjalment, iżda mhux limitata għall-konverġenza bejn il-kimika u l-bijoloġija), li huma forza b'saħħitha li tippermetti li jkun hemm teknoloġiji ġodda u li jistgħu jixprunaw applikazzjonijiet u approċċi fl-iżvilupp ġenerali tat-teknoloġija,

                  —

                  l-aħjar prattiki għall-monitoraġġ tat-teknoloġiji,

                  —

                  kif jiġu vvalutati aħjar ir-riskji ta' teknoloġiji ġodda u dawk li qed jinbidlu, u

                  —

                  kif wieħed jirrikonoxxi kif l-adattament ta' teknoloġiji ġodda huwa aspett kritiku ta' ġestjoni effettiva tas-sigurtà.

            Din il-ħidma ser toħloq aktar għarfien dwar kif ix-xjenza u t-teknoloġija jappoġġaw l-implimentazzjoni effettiva ta' trattati multilaterali dwar is-sigurtà u l-AQM — billi s-CWC tintuża bħala eżempju.
      4.   Gruppi ta' Ħidma Temporanji (TWGs) tas-SAB
      Appoġġ għal-laqgħat tal-Gruppi ta' Ħidma Temporanji, li ser jippermetti lis-SAB jagħti pariri tekniċi speċjalizzati lid-Direttur Ġenerali dwar l-implimentazzjoni tas-CWC. Dan imbagħad ser jippermetti lid-Direttur Ġenerali jagħti pariri lill-Organi li Jfasslu l-Politika u lill-Istati Partijiet dwar kwistjonijiet ta' politika, appoġġati minn pariri xjentifiċi tajbin.
      5.   Lejn l-iżvilupp ta' metodi analitiċi standardizzati għall-analiżi ta' tossini bijoloġiċi
      It-tossini bijoloġiċi huma regolati mill-Konvenzjoni dwar l-Armi Bijoloġiċi (BWC). Żewġ tossini bijoloġiċi (ir-riċina u s-sassitossina) huma wkoll elenkati fis-CWC bħala armi kimiċi u huma strettament regolati. Tossini bijoloġiċi oħrajn ukoll jistgħu jaqgħu taħt il-kriterji ġenerali tas-CWC kontra l-użu ta' aġenti tossiċi fil-ġlied fil-gwerer.
      Fil-BWC m'hemmx is-sistema robusta ta' verifika tas-CWC. Taħt is-CWC, l-ispetturi għandhom is-setgħa li jieħdu kampjuni u jwettqu analiżi fuq il-post (jekk possibbli; ta' spiss dan ma jkunx possibbli għal tossini bijoloġiċi) jew jibagħtuhom f'laboratorji lil hinn mill-post. Analiżi f'laboratorji lil hinn mis-sit teħtieġ tagħmir analitiku sofistikat kif ukoll metodi u jew materjal ta' referenza jew data.
      Għal dan il-proġett, il-Laboratorju tal-OPCW u l-laboratorji sħab ser:

                  —

                  Iħejju/jakkwistaw materjal ta' referenza

                  —

                  Jagħmlu eżerċizzji ċirkolari (“round-robin”)

                  —

                  Jiktbu u jivvalidaw proċeduri operattivi rrakkomandati (ROPs) għall-analiżi ta' tossini bijoloġiċi

                  —

                  Jiġbru data ta' referenza minn laboratorji sħab

                  —

                  Jikkondividu l-proċeduri operattivi rrakkomandati u d-data ta' referenza mal-laboratorji sħab u l-komunità xjentifika

                  —

                  Jevalwaw proċeduri analitiċi/settijiet ta' għodod għas-sejbien li jistgħu jintużaw fuq il-post biex jiggwidaw deċiżjonijiet dwar l-analiżijiet li ma jsirux fil-post u bħala komponent protettiv għall-ispetturi fuq il-post.

         Proġett IV — Tħejjija tal-Istati Partijiet għall-prevenzjoni ta' attakki li jinvolvu sustanzi kimiċi u r-rispons għalihom

         Objettivi:

      Kontribut għall-iżvilupp tal-kapaċità tal-Istati Partijiet fil-prevenzjoni ta' attakki terroristiċi bl-użu ta' armi kimiċi, it-tħejjija u r-rispons għalihom u għat-titjib tar-rispons tagħhom għal talbiet għall-assistenza fil-każ li jintużaw jew li jkun hemm theddida li jintużaw sustanzi kimiċi.

         Finijiet

                  —

                  Titjib tal-għarfien tal-Istati Partijiet dwar l-importanza li jippreżentaw dikjarazzjonijiet fil-ħin u kompleti dwar programmi nazzjonali relatati ma' finijiet protettivi;

                  —

                  Kontribut ikbar tal-Istati Partijiet għat-tħejjija tal-OPCW biex tagħti rispons għat-talbiet għall-assistenza;

                  —

                  Inkoraġġiment tal-Istati Partijiet biex irawmu l-ħolqien ta' netwerks reġjonali fir-reġjuni jew subreġjuni biex itejbu r-rispons koordinat tagħhom għal attakk b'armi kimiċi;

                  —

                  Inkoraġġiment tal-Istati Partijiet biex jistabbilixxu koordinazzjoni u kooperazzjoni bejn is-subreġjuni fir-rispons għall-emerġenzi kimiċi;

                  —

                  Il-bini tal-kapaċità tal-Istati Partijiet biex ikomplu jxerrdu l-għarfien u l-ħiliet miksuba matul il-korsijiet ta' taħriġ;

                  —

                  Eżerċizzju u evalwazzjoni tal-prevenzjoni nazzjonali ta' inċidenti kimiċi, it-tħejjija u r-rispons għalihom u biex jiżdied l-għarfien dwar il-passi ulterjuri li għandhom jittieħdu biex jissaħħaħ il-livell ta' tħejjija;

                  —

                  Eżerċizzju u evalwazzjoni tal-koordinazzjoni tal-komunità internazzjonali fil-prevenzjoni u r-rispons għal inċidenti kimiċi;

         Riżultati

                  —

                  Ħolqien ta' prekondizzjonijiet biex jiġi ffurmat netwerk reġjonali ta' persunal ta' rispons għall-emerġenzi;

                  —

                  L-Istati Partijiet ikunu konxji mill-importanza li jippreżentaw dikjarazzjonijiet fil-ħin u kompleti dwar programmi nazzjonali relatati ma' finijiet protettivi;

                  —

                  L-Istati Partijiet ikunu f'pożizzjoni aħjar biex joffru assistenza lill-OPCW fir-rispons għal talba għall-assistenza;

                  —

                  Għarfien akbar tal-Istati Partijiet rigward il-ħtieġa li tiġi promossa l-kooperazzjoni fir-rigward tal-emerġenzi ta' armi kimiċi fil-każ ta' attakk;

                  —

                  Grupp ta' istrutturi mill-Istati Partijiet tal-Asja Ċentrali li jkunu jistgħu jappoġġaw il-pjan ta' rispons għal emerġenza kimika permezz ta' taħriġ għal dawk li jagħtu l-ewwel rispons;

                  —

                  Pjanijiet aħjar ta' rispons għall-emerġenzi għat-trattament ta' inċidenti li jinvolvu sustanzi kimiċi tossiċi tal-Istati Partijiet implikati permezz tal-inkorporazzjoni tat-trasferiment tal-għarfien u l-prattiki.

         Attivitajiet:

      1.   Taħriġ ta' Assistenza u Protezzjoni Reġjonali
      Pakkett ta' taħriġ ta' ċiklu sħiħ għall-Istati Partijiet mill-Asja Ċentrali biex jiġu inklużi korsijiet ta' taħriġ ta' livell Bażiku u Avvanzat fl-Assistenza u l-Protezzjoni. Il-korsijiet ikunu segwiti minn eżerċizzju ta' konferma fejn il-parteċipanti jużaw l-għarfien miksub f'xenarju prattiku ta' taħriġ fil-post. Dan iċ-ċiklu ta' taħriġ ser jirriżulta f'aktar reżiljenza kontra l-użu ħażin ta' sustanzi kimiċ tossiċi u kapaċità mtejba fuq livell nazzjonali u reġjonali biex twieġeb għal dan. Il-persuni li jagħtu l-ewwel rispons mir-reġjun li ser jibbenefikaw minn dan it-taħriġ ser jiġu sussegwentement ikkunsidrati għal korsijiet ta' taħriġ għal min iħarreġ iffinanzjati mill-OPCW biex jiġu megħjuna biex l-għarfien u l-ħiliet li jiksbu jinxterdu aktar.
      2.   Eżerċizzju ta' Koordinazzjoni Reġjonali dwar l-Għoti ta' Assistenza
      F'konformità mal-paragrafu 7 tal-Artikolu X tas-CWC, l-eżerċizzju propost huwa segwitu għas-sessjoni ta' ħidma dwar il-Koordinazzjoni tal-Assistenza li saret fl-Arġentina f'Ottubru 2013 u ser ikollu l-għan li jittestja l-mekkaniżmi ta' għoti ta' assistenza bejn żewġ jew tliet Stati Partijiet mir-reġjun tal-Amerika Latina li jikkondividu l-istess fruntiera, u ser jinkludi s-sehem, b'kompiti diversi, tal-bqija tal-Istati Partijiet mir-reġjun.
      3.   Sessjonijiet ta' ħidma dwar l-Assistenza u Protezzjoni Reġjonali
      L-appoġġ għal din l-attività ġie pprovdut taħt id-Deċiżjoni 2009/569/PESK u d-Deċiżjoni 2012/166/PESK. Din l-attività hija mfassla bħala forum għall-amministraturi u l-persuni responsabbli mill-ippjanar li huma involuti fil-protezzjoni tal-popolazzjonijiet ċivili tagħhom kontra l-armi kimiċi, jew li jkunu responsabbli għall-provvista ta' assistenza ta' emerġenza skont l-Artikolu X tas-CWC. Is-sessjonijiet ta' ħidma jagħtu tagħrif dwar l-implimentazzjoni tal-Artikolu X, il-proġetti nazzjonali u internazzjonali li qed isiru mill-OPCW, l-approċċi reġjonali għall-assistenza u l-protezzjoni, u sfidi u opportunitajiet ġodda fil-qasam tal-assistenza u l-protezzjoni kontra l-armi kimiċi u sustanzi kimiċi tossiċi oħrajn. Barra minn hekk, huma maħsubin biex irawmu diskussjoni u analiżi ta' diversi kwistjonijiet marbutin mal-assistenza u l-protezzjoni, b'attenzjoni speċjali fuq oqsma bħad-drittijiet u l-obbligi ta' Stati Partijiet taħt l-Artikolu X tas-CWC, il-preżentazzjonijiet ta' dikjarazzjonijiet ta' programmi protettivi, u l-analiżi ta' dgħufijiet u oqsma problematiċi. Huma jipprovdu wkoll ħarsa ġenerali lejn l-attivitajiet ta' assistenza u protezzjoni fir-reġjun ikkonċernat. Il-parteċipanti jagħtu preżentazzjonijiet sabiex jaqsmu l-esperjenzi, it-tagħlimiet meħuda, u ideat fil-qasam tal-assistenza u l-protezzjoni u r-rispons ta' emerġenza kontra theddid marbut mal-użu ħażin ta' sustanzi kimiċi tossiċi. Ir-reġjuni mmirati ser ikunu l-Amerika Latina u l-Asja.
      4.   Eżerċizzji ta' Simulazzjoni
      L-appoġġ għal din l-attività ġie pprovdut taħt id-Deċiżjoni 2009/569/PESK u d-Deċiżjoni 2012/166/PESK. Il-proġett Eżerċizzji ta' Simulazzjoni huwa segwitu għal u jibni fuq it-tagħlimiet meħuda mill-Eżerċizzju ta' Simulazzjoni (TTX) li sar f'Awwissu 2013 fl-Indoneżja (iffinanzjat taħt id-Deċiżjoni 2012/166/PESK). Wieħed mir-riżultati tal-eżerċizzju kien l-iżvilupp tal-modulu ta' eżerċizzju ta' simulazzjoni li jista' jintuża għal attivitajiet ta' bini ta' kapaċità f'reġjuni oħrajn. L-eżerċizzji ser jeżaminaw it-teħid ta' deċiżjonijiet intergovernattivi, u jippromwovu skambju ta' informazzjoni u għoti ta' assistenza bejn organizzazzjonijiet nazzjonali u internazzjonali rilevanti sabiex jittaffew ir-riskji u l-impatt ta' attakk b'sustanzi kimiċi tossiċi. Il-proġett jikkomplementa programmi oħrajn tal-OPCW, partikolarment dawk li jirrigwardaw l-assistenza u l-protezzjoni li jagħti mandat għalihom l-Artikolu X tas-CWC kif ukoll l-isforzi tal-OPCW biex tappoġġa l-Istati Partijiet fl-adozzjoni ta' miżuri ta' implimentazzjoni nazzjonali u l-proġett dwar “l-OPCW bħala pjattaforma għat-tisħiħ tas-sigurtà fl-impjanti kimiċi” (iffinanzjata taħt id-Deċiżjoni 2012/166/PESK). Skont id-dispożizzjonijiet tal-Artikolu X, l-Istati Partijiet jistgħu jirċievu pariri u assistenza esperti mill-OPCW dwar l-iżvilupp u t-titjib tal-kapaċità protettiva tagħhom kontra l-armi kimiċi.

         Proġett V — Universalità u attivitajiet ta' sensibilizzazzjoni

         Objettivi:

                  —

                  L-Istati mhux Partijiet għas-CWC jiġu inkoraġġiti jifhmu aħjar il-benefiċċji mill-adeżjoni mas-CWC u minn aktar involviment fl-attivitajiet tal-OPCW.

                  —

                  Titqajjem aktar kuxjenza dwar l-OPCW u s-CWC, b'mod partikolari fost udjenza pubblika wiesgħa u ċerti gruppi mmirati fis-settur edukattiv, bħal studenti u għalliema tal-kimika u tal-inġinerija kimika fil-livell sekondarju u f'dak terzjarju.

         Finijiet

                  —

                  Titqajjem kuxjenza u jiżdied l-għarfien tal-OPCW u tas-CWC fost l-istudenti u l-għalliema u gruppi oħra kif xieraq;

                  —

                  Tiżdied il-viżibbiltà tal-OPCW u l-attivitajiet tagħha jiġu spjegati lil udjenza pubblika wiesgħa;

                  —

                  Titjib tal-mezzi biex tintlaħaq l-akbar udjenza possibbli, speċjalment fost dawk li mhumiex tekniċi jew dawk li mhumiex speċjalisti;

                  —

                  Titqajjem aktar kuxjenza dwar is-CWC u l-OPCW fost udjenza żagħżugħa fi Stati jew reġjuni magħżula;

                  —

                  Stati mhux Partijiet isiru aktar involuti f'attivitajiet tal-OPCW u jsiru jifhmu aktar il-Konvenzjoni u l-benefiċċji tagħha;

                  —

                  Żieda fl-involviment ma' partijiet ikkonċernati dwar kwistjonijiet sostantivi li tiffaċċja l-OPCW matul perijodu ta' transizzjoni istituzzjonali;

         Riżultati

                  —

                  Id-disseminazzjoni ta' materjal edukattiv prodott minn assoċjazzjonijiet nazzjonali, reġjonali u internazzjonali u l-użu tal-materjal edukattiv fl-iskejjel u l-universitajiet;

                  —

                  Ikun hemm involviment ikbar tal-pubbliku mal-OPCW u s-CWC permezz tal-użu tal-wirja f'diversi avvenimenti madwar id-dinja;

                  —

                  Issir aktar interazzjoni mal-OPCW minn udjenzi żgħażagħ fi Stati jew reġjuni magħżulin u jsir żvilupp tal-għodod tal-mezzi ta' komunikazzjoni soċjali u tal-użu tagħhom mis-sħab tal-OPCW;

                  —

                  Jirriżulta numru akbar ta' Stati Partijiet ġodda;

                  —

                  Jingħata kontribut akbar mis-soċjetà ċivili għall-proċess ta' tfassil ta' politika tal-OPCW, li jinkludi l-opportunità li l-membri tas-soċjetà jippreżentaw il-fehmiet tagħhom dwar kwistjonijiet sostantivi direttament quddiem delegati f'sessjonijiet plenarji speċjali tal-Konferenza tal-Istati Partijiet;

                  —

                  Isir disponibbli materjal dokumentarju, inklużi filmati korporattivi tal-OPCW għal kull skop, għad-disseminazzjoni u s-sensibilizzazzjoni tal-udjenza ġenerali.

         Attivitajiet

      1.   Traduzzjoni u disseminazzjoni ta' għodod u materjal edukattivi u ta' sensibilizzazzjoni
      Matul l-2013 u l-2014, is-Segretarjat Tekniku (appoġġat parzjalment mid-Deċiżjoni 2012/166/PESK) ipproduċa diversi għodod ta' edukazzjoni u sensibilizzazzjoni bl-Ingliż. Sabiex dan il-materjal jintuża kemm jista' jkun minn firxa wiesgħa ta' partijiet ikkonċernati u fl-akbar numru possibbli ta' Stati Partijiet, il-materjal jeħtieġ li jiġi tradott għall-ħames lingwi uffiċjali l-oħra tal-OPCW u għal lingwi oħrajn mitkellma minn ħafna nies. Ser ikun meħtieġ ukoll li l-materjal tradott jinxtered b'mod wiesa'.
      2.   Produzzjoni ta' wirja tal-OPCW
      Produzzjoni ta' wirja professjonali dwar l-OPCW u s-CWC biex tintuża f'laqgħat, konferenzi eċċ. rilevanti, f'kollaborazzjoni ma' mużewijiet tax-xjenza u tal-paċi. Diġà sar xi xogħol mill-OPCW flimkien maċ-Ċentru Nobel tal-Paċi, MUSEON fl-Aja u oħrajn iżda, taħt dan il-proġett, ser tiġi prodotta wirja maħsuba b'mod professjonali, biex tibqa' tintuża mill-OPCW kif meħtieġ.
      3.   Komunikazzjoni maż-żgħażagħ
      Sessjonijiet ta' ħidma għal sensibilizzazzjoni mmirati lejn udjenzi zgħażagħ (ta' età bejn 15 u 25 sena) kemm biex iqajmu kuxjenza dwar l-OPCW u s-CWC kif ukoll biex jinvolvu ż-żgħażagħ fl-esplorazzjoni ta' opportunitajiet għal karrieri futuri f'oqsma u setturi fil-livell internazzjonali. Dan ser jinvolvi sessjonijiet ta' ħidma wiċċ imb'wiċċ u l-iżvilupp ta' għodod ta' mezzi ta' komunikazzjoni soċjali li jistgħu jintużaw minn sħab u universitajiet reġjonali.
      4.   Faċilitazzjoni tal-universalità biex Stati li mhumiex Partijiet jingħaqdu mas-CWC
      Il-pjan ta' ħidma għall-universalità jinkludi: kunċett: approċċ imfassal skont il-każ, format flessibbli, speċifiku għall-Istat ikkonċernat (tat-tip 1.5 sa 2.0 (diplomazija mħallta, uffiċjali u informali, sa diplomazija informali)), li jistieden u jikkomunika, b'diversi sħubijiet; għajnuna finanzjarja għal attivitajiet tal-OPCW, fil-kwartieri ġenerali tal-OPCW jew xi mkien ieħor; seminars speċifiċi għall-Istati kkonċernati; approċċ reġjonali; avvenimenti tat-tip 2.0 (diplomazija informali); bażi ta' data għall-kuntatt mal-Istat ikkonċernat u żvilupp għall-koordinazzjoni.
      5.   Appoġġ għall-parteċipazzjoni tal-NGOs f'attivitajiet tal-OPCW
      L-għadd ta' NGOs li rreġistraw għal u attendew konferenzi tal-OPCW kiber b'rata kontinwa u b'mod sinifikanti mill-2008, u laħaq il-milja tiegħu bit-Tielet Konferenza ta' Reviżjoni f'April 2013 meta ġie approvat li jattendu 70 NGO li jirrappreżentaw ir-reġjuni kollha. Barra minn hekk, għall-ewwel darba, l-NGOs ħadu sehem attiv f'konferenzi tal-OPCW billi indirizzaw lid-delegati f'sessjonijiet plenarji speċjali tat-Tielet Konferenza ta' Reviżjoni u t-18-il Konferenza tal-Istati Parti. Din il-proposta ser tipprovdi appoġġ bażiku għall-ivvjaġġar u l-akkomodazzjoni biex rappreżentanti ta' NGOs minn Stati b'ekonomiji li qed jiżviluppaw jew ekonomiji fi transizzjoni jattendu kull waħda mill-Konferenzi tal-Istati Parti fl-2015 u l-2016.
      6.   Appoġġ għall-iżvilupp u l-promozzjoni tas-sensiela ta' dokumentarji b'filmati “Nirien”
      Il-proġett Nirien ġie żviluppat mill-fergħa tal-Mezzi ta' Komunikazzjoni u Affarijiet Pubbliċi tal-OPCW. Huma pproduċew 4 episodji li jdumu minn 5 sa 20 minuta kull wieħed, inkluż l-episodju oriġinali Missjoni ta' Għalliem li ġie approvat b'mod qawwi mill-Grupp ta' Ħidma Temporanju tal-Bord Konsultattiv Xjentifiku dwar l-Edukazzjoni u l-Komunikazzjoni tal-OPCW bħala għodda effettiva ta' tagħlim. L-aktar episodju reċenti, Ich liebe Dich, iġġenera saħansitra aktar entużjażmu fost il-partijiet ikkonċernati għall-proġett, b'turija ta' appoġġ materjali u kollaborazzjoni fil-produzzjoni ta' episodji futuri minn diversi Stati Partijiet. Il-finanzjament mill-Unjoni ser jiżgura l-produzzjoni ta' tal-anqas 3 episodji oħrajn.

         Proġett VI — Programm tal-Afrika

         Objettiv:

      It-tisħiħ tal-kapaċità tal-Istati Partijiet Afrikani li jħarsu l-obbligi tagħhom taħt is-CWC.

         Finijiet:

      Fini 1 (Implimentazzjoni nazzjonali):

                  —

                  L-Istati Partijiet Afrikani isiru aktar kapaċi għal implimentazzjoni nazzjonali effettiva;

                  —

                  Għadd akbar ta' Stati Partijiet Afrikani jkunu jistgħu iwettqu implimentazzjoni nazzjonali effettiva fil-livell kwantitattiv u kwalitattiv;

                  —

                  L-Awtoritajiet Nazzjonali tal-Istati Partijiet Afrikani jifhmu aħjar u jkunu aktar konxji mill-kwistjonijiet marbutin mas-CWC għal kooperazzjoni u appoġġ tajbin;

                  —

                  L-awtoritajiet doganali jaħdmu b'mod effettiv fil-kontroll u l-monitoraġġ tal-kummerċ tas-sustanzi kimiċi;

                  —

                  Tissaħħaħ il-kollaborazzjoni bejn l-aġenziji b'appoġġ għal implimentazzjoni nazzjonali effettiva tas-CWC taħt it-tmexxija tal-Awtorità Nazzjonali.

            Fini 2 (Użu paċifiku tal-kimika):

                  —

                  Tisħiħ tal-kapaċità tal-laboratorji li huma ffinanzjati pubblikament fl-Istati Partijiet Afrikani b'ekonomiji li qed jiżviluppaw jew qegħdin fi transizzjoni biex jimplimentaw is-CWC fil-qasam tal-użu paċifiku tal-kimika.

                  —

                  Tisħiħ tal-approċċi għall-ġestjoni tas-sikurezza kimika fl-intrapriżi żgħar u ta' daqs medju tal-industrija kimika fl-Istati Partijiet Afrikani b'ekonomiji li qed jiżviluppaw jew ekonomiji fi transizzjoni

         Riżultati:

      Riżultati 1 (Implimentazzjoni nazzjonali)

                  —

                  Il-partijiet ikkonċernati rilevanti jifhmu aħjar u jkunu aktar konxji mis-CWC u jsaħħu r-rwol u l-involviment tagħhom fl-isforzi nazzjonali ta' implimentazzjoni;

                  —

                  Uffiċjali tad-dwana minn Stati Partijiet Afrikani jtejbu l-għarfien u l-ħiliet tagħhom fir-rigward tal-qadi effettiv tad-dmirijiet li jirrigwardaw l-importazzjoni u l-esportazzjoni tas-sustanzi kimiċi skedati u l-koordinazzjoni mal-Awtoritajiet Nazzjonali;

                  —

                  Il-partijiet ikkonċernati rilevanti jkollhom disponibbli informazzjoni korretta u aġġornata għal tagħlim effettiv;

                  —

                  Aġenziji/korpi ikkonċernati potenzjali fl-appoġġ tal-implimentazzjoni tas-CWC jaqblu dwar aġenda fuq perijodu qasir biex joħolqu sinerġiji fosthom.

            Riżultati 2 (Użu paċifiku tal-kimika):

                  —

                  Il-laboratorji ffinanzjati pubblikament fi Stati Partijiet Afrikani jkollhom livell ogħla ta' kompetenza teknika biex jiġu analizzati sustanzi kimiċi relatati mal-implimentazzjoni tas-CWC u fl-applikazzjoni paċifika ta' kimika li tuża metodi analitiċi moderni speċjalment GC u GC-MS;

                  —

                  Il-persunal tal-intrapriżi żgħar u ta' daqs medju, ir-rappreżentanti tal-assoċjazzjonijiet tal-industrija u l-awtoritajiet nazzjonali/l-istituzzjonijiet governattivi tal-Istati Partijiet Afrikani jtejbu l-livelli ta' kompetenza u konoxxenza fir-rigward tal-prattiki għall-ġestjoni tas-sikurezza tal-proċessi.

         Attivitajiet:

      1.   Forum Reġjonali għall-Partijiet Ikkonċernati tal-Awtoritajiet Nazzjonali
      L-awtoritajiet nazzjonali għandhom rwoli u responsabbiltajiet speċifiċi u importanti għall-implimentazzjoni effettiva. Huma għandhom jiżviluppaw u jżommu kooperazzjoni ferm mill-qrib u tajba ma' partijiet ikkonċernati oħrajn fil-livell tal-Istat ikkonċernat. Il-kooperazzjoni mhijiex dejjem effettiva minħabba li għad hemm lakuni u nuqqas ta' ftehim veru fosthom. Il-Forum tal-Partijiet Ikkonċernati Reġjonali propost għandu l-għan li jlaqqa' lill-partijiet ikkonċernati ewlenin u r-rappreżentanti tal-Awtoritajiet Nazzjonali biex jaraw, isiru jafu u jifhmu lil xulxin aħjar. Ser jipprovdi wkoll opportunità tajba biex jiġu kondiviżi esperjenzi u skambjati fehmiet u tħassib dwar kooperazzjoni effettiva. Dan huwa propost bħala proġett pilota għar-reġjun Afrikan.
      2.   Kors ta' Taħriġ Reġjonali għall-Awtoritajiet Doganali tal-Istati Partijiet dwar l-Aspetti Tekniċi tar-Reġim ta' Trasferimenti tas-CWC
      Ġie pprovdut appoġġ għall-uffiċjali doganali taħt l-Azzjoni Konġunta 2005/913/PESK, l-Azzjoni Konġunta 2007/185/PESK, id-Deċiżjoni 2009/569/PESK, u d-Deċiżjoni 2012/166/PESK. Abbażi ta' esperjenza miksuba, ser issir komunikazzjoni ma' uffiċjali tad-dwana permezz ta' korsijiet ta' taħriġ bil-ħsieb li jittejbu l-ġbir u t-trasmissjoni ta' data dwar l-importazzjonijiet u l-esportazzjonijiet ta' sustanzi kimiċi skedati lill-awtoritajiet nazzjonali. It-taħriġ li ser isir ser joffri dimostrazzjonijiet u eżerċizzji b'involviment dirett u ser jinkorpora element li jkopri ta' taħriġ għal min iħarreġ. It-taħriġ ser isir mill-Fergħa ta' Appoġġ għall-Implimentazzjoni tas-Segretarjat Tekniku bil-ħila esperta teknika mill-Fergħa tad-Dikjarazzjonijiet fir-reġjun Afrikan.
      3.   Provvista ta' Materjal Akkademiku/Informattiv dwar is-CWC
      It-trawwim ta' għarfien u kuxjenza dwar is-CWC fi Stati Parti Afrikani, ser jitħejja materjal informattiv u dan ser jiġi pprovdut lil-librerija tad-dipartimenti tal-kimika tal-universitajiet permezz tal-Awtoritajiet Nazzjonali rilevanti. Fl-ewwel fażi tagħha, l-attività ser ikollha l-għan li tagħti tagħrif, iżda t-tieni fażi ser twassal għall-introduzzjoni tas-CWC fil-kurrikulu tat-taħriġ/tagħlim tal-universitajiet. Dan huwa propost bħala proġett pilota fir-reġjun Afrikan.
      4.   Sinerġiji u Sħubija għal implimentazzjoni effettiva
      L-attività għandha l-għan li tippromwovi l-involviment ta' aġenziji/korpi ikkonċernati potenzjali fl-appoġġ tal-implimentazzjoni tas-CWC. Dawn huma istituzzjonijiet ta' taħriġ reġjonali/subreġjonali għal istituzzjonijiet ta' taħriġ militari u doganali, laboratorji rilevanti, istituzzjonijiet akkademiċi, NGOs u organizzazzjonijiet ibbażati fil-komunità. Wara li jiġi identifikat l-Istat Parti li jippjana l-proġett, tiġi żviluppata u implimentata azzjoni kollaborattiva. Qed jiġi propost, bħala proġett pilota għar-reġjun Afrikan, avveniment nazzjonali multisettorjali organizzat mill-Awtorità Nazzjonali li tkun qed twettaq il-proġett pilota għall-aġenziji/korpi/istituzzjonijiet ewlenin kollha kkonċernati, li permezz tal-mandati nazzjonali tagħhom għandhom rwol x'jaqdu fl-implimentazzjoni nazzjonali tas-CWC.
      5.   Korsijiet għall-iżvilupp ta' kompetenzi analitiċi
      Dawn il-korsijiet isiru fuq perijodu ta' ġimagħtejn, li matulhom il-parteċipanti ser jirċievu taħriġ teoretiku u esperjenza b'involviment dirett fil-GC u GC-MS. Is-suġġetti koperti jinkludu: hardware; validazzjoni u ottimizzazzjoni tas-sistemi; trouble-shooting; tħejjija ta' kampjuni ambjentali; u l-analiżi GC /GC-MS ta' tali kampjuni għas-sustanzi kimiċi relatati mas-CWC. Il-parteċipanti jirċievu wkoll taħriġ intensiv b'involviment dirett fit-tħejjija ta' matriċijiet ta' kampjuni differenti li għandhom jiġu analizzati bil-GC b'detetturi selettivi skont l-element u b'GC-MS bil-modalità tal-jonizzazjoni kimika u l-jonizzazjoni b'impatt elettroniku. Finalment, il-parteċipanti ssirilhom introduzzjoni għal firxa ta' proċeduri ta' estrazzjoni, tindif u derivatizzazzjoni. Il-korsijiet jiġu implimentati bl-appoġġ ta' VERIFIN, istituzzjoni magħrufa li ġiet magħżula permezz ta' proċess trasparenti ta' akkwist ibbażat fuq sejħa għall-offerti, u li magħha l-OPCW ikkonkludiet ftehim ta' 5 snin.
      6.   Attivitajiet ta' sensibilizzazzjoni għall-Industrija — Workshop dwar is-CWC u s-Sikurezza tal-Proċess Kimiku
      Dawn is-sessjonijiet ta' ħidma isiru fuq jumejn u nofs. Dawn ikopru, fost l-oħrajn, kwistjonijiet ta' sigurtà u sikurezza fl-industrija kimika; strateġiji ta' ġestjoni kimika; il-ġestjoni tas-sikurezza tal-proċess kimiku; l-aħjar prattiki fl-industrija; u l-introduzzjoni għal Responsible Care®.
      Fil-laqgħħa tal-bidu tiġi ppreżentata wkoll ħarsa ġenerali lejn is-CWC u l-programmi ta' kooperazzjoni internazzjonali.


title: 2010/744/UE: Deċiżjoni tal-Parlament Ewropew u tal-Kunsill tal- 24 ta' Novembru 2010 dwar il-mobilizzazzjoni tal-Fond Ewropew ta' Aġġustament għall-Globalizzazzjoni, skont il-punt 28 tal-Ftehim Interistituzzjonali tas- 17 ta' Mejju 2006 bejn il-Parlament Ewropew, il-Kunsill u l-Kummissjoni dwar id-dixxiplina baġitarja u l-ġestjoni finanzjarja soda (applikazzjoni EGF/2009/026 NL/Noord Holland u Utrecht Diviżjoni 18 mill-Olanda)

text:
               4.12.2010

               MT

               Il-Ġurnal Uffiċjali tal-Unjoni Ewropea

               L 318/41

         DEĊIŻJONI TAL-PARLAMENT EWROPEW U TAL-KUNSILL
   tal-24 ta' Novembru 2010
   dwar il-mobilizzazzjoni tal-Fond Ewropew ta' Aġġustament għall-Globalizzazzjoni, skont il-punt 28 tal-Ftehim Interistituzzjonali tas-17 ta' Mejju 2006 bejn il-Parlament Ewropew, il-Kunsill u l-Kummissjoni dwar id-dixxiplina baġitarja u l-ġestjoni finanzjarja soda (applikazzjoni EGF/2009/026 NL/Noord Holland u Utrecht Diviżjoni 18 mill-Olanda)
   (2010/744/UE)
   IL-PARLAMENT EWROPEW U L-KUNSILL TAL-UNJONI EWROPEA,
   Wara li kkunsidraw it-Trattat dwar il-Funzjonament tal-Unjoni Ewropea,
   Wara li kkunsidraw il-Ftehim Interistituzzjonali tas-17 ta' Mejju 2006 bejn il-Parlament Ewropew, il-Kunsill u l-Kummissjoni dwar id-dixxiplina finanzjarja u l-amministrazzjoni finanzjarja soda (1), u b’mod partikulari l-punt 28 tiegħu,
   Wara li kkunsidraw ir-Regolament (KE) Nru 1927/2006 tal-Parlament Ewropew u tal-Kunsill tal-20 ta' Diċembru 2006 li jistabbilixxi l-Fond Ewropew ta' Aġġustament għall-Globalizzazzjoni (2), u b’mod partikulari l-Artikolu 12(3) tiegħu,
   Wara li kkunsidraw il-proposta mill-Kummissjoni Ewropea,
   Billi:

               (1)

               Il-Fond Ewropew ta' Aġġustament għall-Globalizzazzjoni twaqqaf biex jipprovdi appoġġ addizzjonali għall-ħaddiema ssensjati minħabba bidliet strutturali kbar fix-xejriet kummerċjali dinjija dovuti għall-globalizzazzjoni u sabiex jiġu megħjuna fir-riintegrazzjoni tagħhom fis-suq tax-xogħol.

               (2)

               L-ambitu tal-FEAG twessa’ għall-applikazzjonijiet imressqa mill-1 ta' Mejju 2009 biex jinkludi sostenn lill-ħaddiema li jitilfu l-impjieg b’riżultat dirett tal-kriżi finanzjarja u ekonomika globali.

               (3)

               Il-Ftehim Interistituzzjonali tas-17 ta Mejju 2006 jippermetti l-mobilizzazzjoni tal-FEAG taħt il-limitu massimu annwali ta' EUR 500 miljun.

               (4)

               Ir-Renju tal-Olanda ressaq applikazzjoni fit-30 ta' Diċembru 2009 għall-mobilizzazzjoni tal-FEAG, fir-rigward ta' sensji f’79 intrapriża li joperaw fid-Diviżjoni 18 tar-Reviżjoni 2 tan-NACE (stampar u r-riproduzzjoni ta' midja rrekordjata) fiż-żewġ reġjuni kontigwi NUTS II ta' Noord Holland (NL32) u Utrecht (NL31) u ssupplimenta b’tagħrif addizzjonali sas-6 ta' Mejju 2010. Din l-applikazzjoni tikkonforma mar-rekwiżiti sabiex jiġu ddeterminati l-kontribuzzjonijiet finanzjarji kif stabbilit fl-Artikolu 10 tar-Regolament (KE) Nru 1927/2006. Il-Kummissjoni għalhekk ressqet proposta biex tuża l-ammont ta' EUR 2 266 625.

               (5)

               L-FEAG għandu, għalhekk, jiġi mmobilizzat sabiex jipprovdi kontribut finanzjarju għall-applikazzjoni mressqa mill-Olanda,

         ADOTTAW DIN ID-DEĊIŻJONI:
   Artikolu 1
   Fil-qafas tal-baġit ġenerali tal-Unjoni Ewropea għas-sena finanzjarja 2010, il-Fond Ewropew ta' Aġġustament għall-Globalizzazzjoni għandu jiġi mmobilizzat biex jipprovdi s-somma ta' EUR 2 266 625 f’approprjazzjonijiet għall-impenn u għall-ħlas.
   Artikolu 2
   Din id-Deċiżjoni għandha tiġi ppubblikata f’Il-Ġurnal Uffiċjali tal-Unjoni Ewropea.

      Magħmul fi Strasburgu, l-24 ta’ Novembru 2010.

            Għall-Parlament Ewropew

            Il-President

         J. BUZEK

            Għall-Kunsill

            Il-President

         O. CHASTEL

      (1)  ĠU C 139, 14.6.2006, p. 1.

      (2)  ĠU L 406, 30.12.2006, p. 1.


title: Id-Deċiżjoni tal-Kunsill tat-30 ta' Ottubru 1995 dwar il-konklużjoni tal-Qafas ta' Ftehim għall-kooperazzjoni bejn il-Komunità Ekonomika Ewropea u r-Repubblika tal-Federazzjoni tal-Brażil

text:
Avviż Legali Importanti

|

31995D0445

Official Journal L 262 , 01/11/1995 P. 0053 - 0053

		Id-Deċiżjoni tal-Kunsilltat-30 ta' Ottubru 1995dwar il-konklużjoni tal-Qafas ta' Ftehim għall-kooperazzjoni bejn il-Komunità Ekonomika Ewropea u r-Repubblika tal-Federazzjoni tal-Brażil(95/445/KE)IL-KUNSILL TA' L-UNJONI EWROPEA,Wara li kkunsidra t-Trattat li jitabbilixxi l-Komunità Ewropea, u b'mod partikolari l-Artikoli 113 u 130y, flimkien ma' l-ewwel sentenza ta' l-Artikolu 228(2) u l-ewwel subparagrafu ta' l-Artikolu 228(3) tiegħu,Wara li kkunsidra l-proposta tal-Kummissjoni [1],Wara li kkunsidra l-opinjoni tal-Parlament Ewropew [2],Billi, skond l-Artikolu 130u tat-Trattat, il-politika tal-Komunità fl-isfera ta' l-iżvilupp tal-kooperazzjoni għandha tgħin l-iżvilupp ekonomikament sostenibbli u soċjali tal-pajjiżi li qed jiżviluppaw, l-integrazzjoni lixxa u gradwali tagħhom f'dinja ekonomika u l-kampanja kontra l-faqar f'dawk il-pajjiżi;Billi l-Komunità għandħa tapprova, biex tilħaq l-għanijiet tagħha fl-isfera tar-relazzjonijiet esterni, il-Qafas tal-Ftehim tal-kooperazzjoni kummerċjali u ekonomika mar-Repubblika tal-Federazzjoni tal-Brażil,IDDEĊIEDA DAN LI ĠEJ:Artikolu 1Il-Qafas tal-Ftehim tal-kooperazzjoni bejn il-Komunità Ekonomika Ewropea u r-Repubblika tal-Federazzjoni tal-Brażil huwa hawnhekk approvat f'isem il-Komunità.It-test ta' dan il-Ftehim huwa mehmuż ma' din id-Deċiżjoni.Artikolu 2Il-President tal-Kunsill, f'isem il-Komunità, għandu jagħti l-avviż ipprovdut fl-Artikolu 33 tal-Ftehim [3].Artikolu 3Il-Kummissjoni, mgħejjuna mir-rappreżentanti ta' l-Istati Membri, għandha tirrappreżenta l-Komunità fuq il-Kumitat Konġunt stabbilit mill-Artikolu 29 tal-Ftehim.Artikolu 4Din id-Deċiżjoni għandha tkun ippubblikata fil-Ġurnal Uffiċjali tal-Komunitajiet Ewropej.Magħmul fi Brussel, it-30 ta' Ottubru 1995.F'isem il-KunsillIl-PresidentJ. Solana[1] ĠU C 163, tat-30.6.1992, p. 11[2] ĠU C 337, tal-21.12.1992, p. 237[3] Id-data tad-dħul fis-seħħ tal-Ftehim tkun ippubblikata fil-Ġurnal Uffiċjali tal-Komunitajiet Ewropej mis-Segretarjat Ġenerali tal-Kunsill.--------------------------------------------------


title: Deċiżjoni tal-Kunsill 2011/424/PESK tat- 18 ta’ Lulju 2011 li taħtar Rappreżentant Speċjali tal-Unjoni Ewropea għar-reġjun tan-Nofsinhar tal-Mediterran

text:
               19.7.2011

               MT

               Il-Ġurnal Uffiċjali tal-Unjoni Ewropea

               L 188/24

         DEĊIŻJONI TAL-KUNSILL 2011/424/PESK
   tat-18 ta’ Lulju 2011
   li taħtar Rappreżentant Speċjali tal-Unjoni Ewropea għar-reġjun tan-Nofsinhar tal-Mediterran
   IL-KUNSILL TAL-UNJONI EWROPEA,
   Wara li kkunsidra t-Trattat dwar l-Unjoni Ewropea, u b’mod partikolari l-Artikoli 28, 31(2) u 33 tiegħu,
   Wara li kkunsidra l-proposta mir-Rappreżentant Għoli tal-Unjoni għall-Affarijiet Barranin u l-Politika ta’ Sigurtà,
   Billi:

               (1)

               L-iżviluppi reċenti fid-dinja Għarbija jirrikjedu rispons imsaħħaħ u komprensiv mill-Unjoni Ewropea.

               (2)

               Il-Kunsill Ewropew adotta Dikjarazzjonijiet fl-4 ta’ Frar u l-11 ta’ Marzu 2011 u Konklużjonijiet fl-24-25 ta’ Marzu 2011 li jesprimu l-ħsieb tal-Unjoni li tappoġġa l-passi kollha lejn trasformazzjoni demokratika fil-viċinat tan-Nofsinhar tagħha u li tiżviluppa sħubija ġdida mar-reġjun.

               (3)

               Il-Kunsill adotta konklużjonijiet fil-21 ta’ Frar 2011 dwar l-iżviluppi fil-Viċinat tan-Nofsinhar u fl-20 ta’ Ġunju 2011 dwar il-Politika Ewropea tal-Viċinat li jilqgħu il-proposta tar-Rappreżentant Għoli tal-Unjoni għall-Affarijiet Barranin u l-Politika ta’ Sigurtà (RGħ) għal Rappreżentant Speċjali tal-Unjoni Ewropea għar-reġjun tan-Nofsinhar tal-Mediterran.

               (4)

               Ir-RGħ u l-Kummissjoni Ewropea ppreżentaw proposti għal Sħubija għad-Demokrazija u l-Prosperità Kondiviża u approċċ ġdid għas-sħubija mal-ġirien tal-Unjoni permezz tal-Politika Ewropea tal-Viċinat fil-Komunikazzjonijiet tagħhom tat-8 ta’ Marzu u l-25 ta’ Mejju 2011.

               (5)

               Hemm ħtieġa għal diplomazija msaħħa tal-Unjoni fil-pajjiżi tar-reġjun sabiex tiġi appoġġata tranżizzjoni mingħajr taqlib lejn demokrazija sostenibbli, kif ukoll lejn rispett għad-drittijiet tal-bniedem u l-istat tad-dritt.

               (6)

               Għandu għalhekk jinħatar Rappreżentant Speċjali tal-Unjoni Ewropea (RSUE) għan-Nofsinhar tal-Mediterran.

               (7)

               Il-mandat tar-RSUE se jkun implimentat fil-kuntest ta’ sitwazzjoni li tista’ tiddeterjora u li tista’ xxekkel il-kisba tal-objettivi tal-azzjoni esterna tal-Unjoni kif stabbiliti fl-Artikolu 21 tat-Trattat,

         ADOTTA DIN ID-DEĊIŻJONI:
   Artikolu 1
   Ħatra
   Is-Sur Bernardino LEÓN huwa b’dan maħtur bħala r-Rappreżentant Speċjali tal-Unjoni Ewropea (RSUE) għar-reġjun tan-Nofsinhar tal-Mediterran sat-30 ta’ Ġunju 2012. Il-mandat tar-RSUE jista’ jintemm qabel, jekk il-Kunsill jiddeċiedi hekk, fuq rakkomandazzjoni tar-RGħ.
   Artikolu 2
   Objettivi ta’ politika
   Il-mandat tar-RSUE għandu jkun ibbażat fuq l-objettivi ta’ politika tal-Unjoni fir-rigward tal-Viċinat tan-Nofsinhar kif stipulati fid-Dikjarazzjonijiet tal-Kunsill Ewropew tal-4 ta’ Frar u l-11 ta’ Marzu 2011, fil-Konklużjonijiet tal-24-25 ta’ Marzu 2011 u fil-Konklużjonijiet tal-Kunsill tal-21 ta’ Frar u l-20 ta’ Ġunju 2011, u b’kont meħud tal-proposti tar-RGħ u tal-Kummissjoni fil-Komunikazzjonijiet tagħhom tat-8 ta’ Marzu u l-25 ta’ Mejju 2011.
   Dawk l-objettivi jinkludu:

               (a)

               it-tisħiħ tad-djalogu politiku tal-Unjoni, li jikkontribwixxi għas-sħubija u r-relazzjoni usa’ mal-pajjiżi tar-reġjun tan-Nofsinhar tal-Mediterran;

               (b)

               kontribut għar-rispons tal-Unjoni għall-iżviluppi fil-pajjiżi tar-reġjun tan-Nofsinhar tal-Mediterran u, b’mod partikolari, għat-tisħiħ tad-demokrazija u t-tiswir ta’ istituzzjonijiet, tal-istat tad-dritt, tal-governanza tajba, tar-rispett għad-Drittijiet tal-Bniedem u għal-libertajiet fundamentali, tal-paċi u ta’ kooperazzjoni reġjonali, anke permezz tal-politika tal-Viċinat Ewropew u tal-Unjoni għall-Mediterran;

               (c)

               it-tisħiħ tal-effikaċja, preżenza u viżibbiltà tal-Unjoni Ewropea fir-reġjun u fil-fora internazzjonali rilevanti. L-istabbiliment ta’ koordinazzjoni mill-qrib ma’ msieħba lokali rilevanti u ma’ organizzazzjonijiet internazzjonali u reġjonali bħall-Unjoni Afrikana, il-Kunsill ta’ Kooperazzjoni għall-Istati Għarab tal-Golf, l-Organizzazzjoni tal-Konferenza Islamika, il-Lega tal-Istati Għarab u n-Nazzjonijiet Uniti.

         Artikolu 3
   Mandat
   Sabiex jinkisbu l-objettivi ta’ politika, il-mandat tar-RSUE għandu jkun li:

               (a)

               isaħħaħ ir-rwol politiku ġenerali tal-Unjoni fir-rigward tal-pajjiżi tar-reġjun tan-Nofsinhar tal-Mediterran, b’mod partikolari billi jsaħħaħ id-djalogu mal-gvernijiet u l-organizzazzjonijiet internazzjonali kif ukoll mas-soċjetà ċivili u interlokuturi rilevanti oħrajn, u jippromwovi l-għarfien fost l-imsieħba fl-approċċ tal-Unjoni;

               (b)

               iżomm kuntatt mill-qrib mal-partijiet kollha involuti fil-proċess ta’ trasformazzjoni demokratika fir-reġjun, jippromwovi l-istabbilizzazzjoni u r-rikonċiljazzjoni b’rispett sħiħ tal-appartenenzi lokali u jikkontribwixxi għall-maniġġar u l-prevenzjoni ta’ kriżijiet;

               (c)

               jikkontribwixxi għal koerenza, konsistenza u koordinazzjoni aħjar tal-linji ta’ politika u l-azzjonijiet tal-Unjoni u tal-Istati Membri fir-rigward tar-reġjun;

               (d)

               jikkontribwixxi għall-promozzjoni tal-koordinazzjoni ma’ msieħba u organizzazzjonijiet internazzjonali u jgħin lir-RGħ, b’koordinazzjoni mill-qrib mal-Kummissjoni, b’kontribut fil-ħidma tat-Task Force għan-Nofsinhar tal-Mediterran;

               (e)

               jikkontribwixxi għall-implimentazzjoni tal-politika tal-Unjoni dwar id-drittijiet tal-bniedem fir-reġjun, anke tal-Linji Gwida tal-Unjoni dwar id-drittijiet tal-bniedem, partikolarment tal-Linji Gwida tal-Unjoni dwar it-Tfal u l-Konflitt Armat, kif ukoll dwar il-vjolenza kontra n-nisa u tfajliet u fil-ġlieda kontra kull forma ta’ diskriminazzjoni kontrihom, u għall-politika tal-Unjoni dwar in-Nisa, il-Paċi u s-Sigurtà, anke bil-monitoraġġ u r-rappurtar dwar żviluppi, u bit-tfassil ta’ rakkomandazzjonijiet f’dan ir-rigward.

         Artikolu 4
   Implimentazzjoni tal-mandat
   1.   Ir-RSUE għandu jkun responsabbli għall-implimentazzjoni tal-mandat waqt li jaġixxi taħt l-awtorità tar-RGħ.
   2.   Il-Kumitat Politiku u ta’ Sigurtà (KPS) għandu jżomm kollegament privileġġat mar-RSUE u għandu jkun il-punt ta’ kuntatt primarju tar-RSUE mal-Kunsill. Il-KPS għandu jipprovdi gwida strateġika u direzzjoni politika lir-RSUE fil-qafas tal-mandat, mingħajr preġudizzju għas-setgħat tar-RGħ.
   3.   Ir-RSUE għandu jaħdem f’koordinazzjoni mill-qrib mas-Servizz Ewropew għall-Azzjoni Esterna (SEAE).
   Artikolu 5
   Finanzjament
   1.   L-ammont ta’ referenza finanzjarja maħsub biex ikopri n-nefqa relatata mal-mandat tar-RSUE sat-30 ta’ Ġunju 2012 għandu jkun ta’ EUR 855 000.
   2.   In-nefqa għandha tiġi amministrata f’konformità mal-proċeduri u r-regoli applikabbli għall-baġit ġenerali tal-Unjoni.
   3.   L-amministrazzjoni tan-nefqa għandha tkun l-oġġett ta’ kuntratt bejn ir-RSUE u l-Kummissjoni. Ir-RSUE għandu jkun responsabbli lejn il-Kummissjoni Ewropea għal kull infiq.
   Artikolu 6
   Il-kostituzzjoni u l-kompożizzjoni tal-iskwadra
   1.   Fil-limiti tal-mandat u l-mezzi finanzjarji korrispondenti li jsiru disponibbli, ir-RSUE għandu jkun responsabbli għat-twaqqif ta’ skwadra. L-iskwadra għandha tinkludi konsulenza esperta dwar kwistjonijiet speċifiċi ta’ politika kif meħtieġ mill-mandat. Ir-RSUE għandu jżomm lill-Kunsill u lill-Kummissjoni infurmati fil-pront dwar il-kompożizzjoni tal-iskwadra.
   2.   L-Istati Membri, l-istituzzjonijiet tal-Unjoni u s-SEAE jistgħu jipproponu l-issekondar ta’ persunal biex jaħdem mar-RSUE. Is-salarju ta’ tali persunal issekondat għandu jkun kopert mill-Istat Membru kkonċernat, mill-istituzzjoni kkonċernata tal-Unjoni jew mis-SEAE, rispettivament. L-esperti ssekondati mill-Istati Membri mal-istituzzjonijiet tal-Unjoni jew mas-SEAE jistgħu wkoll jiġu assenjati lir-RSUE. Il-persunal internazzjonali b’kuntratt għandu jkollu ċ-ċittadinanza ta’ Stat Membru.
   3.   Il-persunal issekondat kollu għandu jibqa’ taħt l-awtorità amministrattiva tal-Istat Membru, tal-istituzzjoni tal-Unjoni jew tas-SEAE, li jibagħtuh, u għandu jwettaq dmirijietu u jaġixxi fl-interess tal-mandat tar-RSUE.
   Artikolu 7
   Privileġġi u immunitajiet tar-RSUE u l-persunal tar-RSUE
   Il-privileġġi, immunitajiet u garanziji oħra meħtieġa għat-tlestija u l-funzjonament bla tfixkil tal-missjoni tar-RSUE u tal-membri tal-persunal tar-RSUE għandhom jiġu miftehmin mal-parti jew partijiet ospitanti, skont il-każ. L-Istati Membri u l-Kummissjoni għandhom jagħtu l-appoġġ kollu meħtieġ għal dan il-għan.
   Artikolu 8
   Sigurtà ta’ informazzjoni klassifikata tal-UE
   Ir-RSUE u l-membri tal-iskwadra tar-RSUE għandhom jirrispettaw il-prinċipji ta’ sigurtà u l-istandards minimi stabbiliti mid-Deċiżjoni tal-Kunsill 2011/292/UE tal-31 ta’ Marzu 2011 dwar ir-regoli ta’ sigurtà għall-protezzjoni ta’ informazzjoni klassifikata tal-UE (1).
   Artikolu 9
   Aċċess għal informazzjoni u appoġġ loġistiku
   1.   L-Istati Membri, il-Kummissjoni u s-Segretarjat Ġenerali tal-Kunsill għandhom jiżguraw li jingħata aċċess lir-RSUE għal kwalunkwe informazzjoni rilevanti.
   2.   Id-delegazzjonijiet tal-Unjoni u l-Istati Membri, skont il-każ, għandhom jipprovdu appoġġ loġistiku fir-reġjun.
   Artikolu 10
   Sigurtà
   F’konformità mal-politika tal-Unjoni dwar is-sigurtà tal-persunal skjerat barra mill-Unjoni f’kapaċità operattiva taħt it-Titolu V tat-Trattat, ir-RSUE għandu jieħu l-miżuri prattikabbli raġonevoli kollha, f’konformità mal-mandat u abbażi tas-sitwazzjoni ta’ sigurtà fiż-żona ġeografika ta’ responsabbiltà, għas-sigurtà tal-persunal kollu taħt l-awtorità diretta tar-RSUE, partikolarment billi:

               (a)

               jiġi stabbilit pjan ta’ sigurtà li jkun speċifiku għall-missjoni, li jipprevedi miżuri ta’ sigurtà fiżiċi, organizzattivi u proċedurali speċifiċi għall-missjoni, li jirregolaw l-immaniġġar tal-moviment mingħajr periklu tal-persunal lejn, u ġewwa, iż-żona tal-missjoni, u l-immaniġġar ta’ inċidenti ta’ sigurtà, u li jipprevedi pjan ta’ kontinġenza u pjan ta’ evakwazzjoni tal-missjoni;

               (b)

               jiġi żgurat li l-persunal kollu skjerat barra mill-Unjoni jkun kopert b’assigurazzjoni ta’ riskju għoli kif meħtieġ mill-kondizzjonijiet fiż-żona tal-missjoni;

               (c)

               jiġi żgurat li l-membri kollha tal-iskwadra tar-RSUE li jkunu ser jiġu skjerati barra l-Unjoni, inkluż persunal ikkuntrattat lokalment, ikunu rċevew taħriġ adatt fir-rigward tas-sigurtà qabel jaslu fiż-żona tal-missjoni jew kif jaslu, abbażi tal-klassifikazzjonijiet tar-riskju assenjati liż-żona tal-missjoni;

               (d)

               jiġi żgurat li jiġu implimentati r-rakkomandazzjonijiet miftehmin kollha, magħmula wara valutazzjonijiet regolari ta’ sigurtà, u li l-Kunsill, ir-RGħ u l-Kummissjoni jingħatawlhom rapporti bil-miktub dwar l-implimentazzjoni tagħhom u dwar kwistjonijiet oħra ta’ sigurtà fil-qafas tar-rapport intermedju u tar-rapport dwar l-implimentazzjoni tal-mandat.

         Artikolu 11
   Rappurtaġġ
   Ir-RSUE għandu jipprovdi regolarment lill-KPS u lir-RGħ rapporti orali u bil-miktub. Ir-RSUE għandu jippreżenta wkoll rapport lill-gruppi ta’ ħidma tal-Kunsill kif meħtieġ. Għandhom jiġu ċċirkolati rapporti regolari bil-miktub permezz tan-network COREU. Fuq ir-rakkomandazzjoni tal-KPS jew tar-RGħ, ir-RSUE jista’ jipprovdi rapporti lill-Kunsill għall-Affarijiet Barranin.
   Artikolu 12
   Koordinazzjoni
   1.   Ir-RSUE għandu jippromwovi l-koordinazzjoni politika ġenerali tal-Unjoni u għandu jgħin biex jiġi żgurat li l-istrumenti kollha tal-Unjoni u tal-Istati Membri fuq il-post ikunu użati b’mod koerenti biex jinkisbu l-objettivi ta’ politika tal-Unjoni. L-attivitajiet tar-RSUE għandhom jiġu kkoordinati ma’ dawk tal-Istati Membri u tal-Kummissjoni, kif ukoll ma’ dawk ta’ Rappreżentanti Speċjali oħrajn tal-Unjoni Ewropea li jkunu attivi fir-reġjun, inkluż ir-RSUE għall-Proċess ta’ Paċi fil-Lvant Nofsani, skont il-każ. Ir-RSUE għandu jipprovdi informazzjoni regolari lill-missjonijiet tal-Istati Membri u lid-delegazzjonijiet tal-Unjoni.
   2.   Fuq il-post, għandu jinżamm kollegament mill-qrib mal-Kapijiet tad-delegazzjonijiet tal-Unjoni u mal-Kapijiet ta’ Missjonijiet tal-Istati Membri, li għandhom jagħmlu mill-aħjar sabiex jassistu lir-RSUE fl-implimentazzjoni tal-mandat. Ir-RSUE għandu jżomm kollegament ukoll ma’ atturi oħrajn, kemm internazzjonali kif ukoll reġjonali, fuq il-post.
   Artikolu 13
   Reviżjoni
   L-implimentazzjoni ta’ din id-Deċiżjoni u l-konsistenza tagħha ma’ kontributi oħrajn mill-Unjoni lir-reġjun għandhom jiġu riveduti regolarment. Ir-RSUE għandu jippreżenta lill-Kunsill, lir-RGħ u lill-Kummissjoni Ewropea rapport ta’ progress sal-aħħar ta’ Jannar 2012, u rapport komprensiv dwar l-implementazzjoni tal-mandat meta dan jintemm.
   Artikolu 14
   Dħul fis-seħħ
   Din id-Deċiżjoni għandha tidħol fis-seħħ fid-data tal-adozzjoni tagħha.

      Magħmul fi Brussell, it-18 ta’ Lulju 2011.

            Għall-Kunsill

            Il-President

         C. ASHTON

      (1)  ĠU L 141, 27.5.2011, p. 17.


title: 2007/622/KE,Euratom: Deċiżjoni tal-Kunsill tas- 26 ta’ Settemrbu 2007 dwar il-ħatra ta’ membru Taljan tal-Kumitat Ekonomiku u Soċjali Ewropew u li timmodifika d-Deċiżjonijiet 2006/524/KE, Euratom u 2006/651/KE, Euratom

text:
               28.9.2007

               MT

               Il-Ġurnal Uffiċjali ta’ l-Unjoni Ewropea

               L 253/39

         DEĊIŻJONI TAL-KUNSILL
   tas-26 ta’ Settemrbu 2007
   dwar il-ħatra ta’ membru Taljan tal-Kumitat Ekonomiku u Soċjali Ewropew u li timmodifika d-Deċiżjonijiet 2006/524/KE, Euratom u 2006/651/KE, Euratom
   (2007/622/KE, Euratom)
   IL-KUNSILL ta’ L-UNJONI EWROPEA,
   Wara li kkunsidra t-Trattat li jistabbilixxi l-Komunità Ewropea, u b’mod partikolari l-Artikolu 259 tiegħu,
   Wara li kkunsidra t-Trattat li jistabbilixxi l-Komunità Ewropea għall-Enerġija Atomika, u b’mod partikolari l-Artikolu 167 tiegħu,
   Wara li kkunsidra l-kandidatura mressqa mill-Gvern Taljan,
   Wara li kiseb l-opinjoni tal-Kummissjoni,
   Billi:

               (1)

               Permezz tad-Deċiżjoni 2006/524/KE, Euratom, tal-11 ta’ Lulju 2006, dwar il-ħatra tal-membri Ċeki, Ġermaniżi, Estoni, Spanjoli, Franċiżi, Taljani, Latvjani, Litwani, Lussemburgiżi, Ungeriżi, Maltin, Awstijaċi, Sloveni u Slovakki tal-Kumitat Ekonomiku u Soċjali Ewropew (1), u permezz tad-Deċiżjoni 2006/651/KE, Euratom, tal-15 ta’ Settemrbu 2006, dwar il-ħatra tal-membri Belġjani, Griegi, Irlandiżi, Ċiprijotti, Olandiżi, Pollakki, Portugiżi, Finlandiżi, Svediżi u Brittaniċi kif ukoll ta’ żewġ membri Taljani fil-Kumitat Ekonomiku u Soċjali Ewropew (2), il-Kunsill, ħatar lill-membri Taljani ta’ l-imsemmi Kumitat għall-perijodu mill-21 ta’ Settembru 2006 sa l-20 ta’ Settembru 2010,

               (2)

               Sar vakanti post ta’ membru Taljan ta’ l-imsemmi Kumitat konsegwentement għar-riżenja tas-Sur Paolo NICOLETTI,

         IDDEĊIEDA:
   Artikolu 1
   Is-Sur Marco FELISATI huwa b’dan maħtur membru fil-Kumitat Ekonomiku u Soċjali Ewropew minflok is-Sur Paolo NICOLETTI għall-perijodu li jifdal tal-mandat tiegħu, jiġifieri sa l-20 ta’ Settembru 2010.
   Artikolu 2
   Din id-Deċiżjoni għandha jkollha effett mill-jum ta’ l-adozzjoni tagħha.

      Magħmul fi Brussell, 26 ta’ Settembru 2007.

            Għall-Kunsill

            Il-President

         J. SILVA

      (1)  ĠU L 207, 28.7.2006, p. 30.

      (2)  ĠU L 269, 28.9.2006, p. 13.


title: Deċiżjoni tal-Kummissjoni tas- 17 ta' Awwissu 2006 dwar il-finanzjament għall-2006 ta' l-infiq li jikkonċerna s-sostenn għall-informatika u l-azzjonijiet ta' komunikazzjoni fil-qasam tas-saħħa u tal-benesseri ta' l-annimali

text:
               8.5.2007

               MT

               Il-Ġurnal Uffiċjali ta’ l-Unjoni Ewropea

               1109

         DEĊIŻJONI TAL-KUMMISSJONI
   tas-17 ta' Awwissu 2006
   dwar il-finanzjament għall-2006 ta' l-infiq li jikkonċerna s-sostenn għall-informatika u l-azzjonijiet ta' komunikazzjoni fil-qasam tas-saħħa u tal-benesseri ta' l-annimali
   (2006/575/KE)
   IL-KUMMISSJONI TAL-KOMUNITAJIET EWROPEJ,
   Wara li kkunsidrat it-Trattat li jistabbilixxi l-Komunità Ewropea,
   Wara li kkunsidrat id-Deċiżjoni tal-Kunsill 90/424/KEE tas-26 ta' Ġunju 1990 dwar ċerti nfiq fil-kamp veterinarju (1), u b'mod partikolari l-Artikoli 17 u 37 u 37a tagħha,
   Billi:

               (1)

               Id-Deċiżjoni tal-Kummissjoni 2004/292/KE tat-30 ta' Marzu 2004 (2) dwar l-introduzzjoni tas-sistema TRACES tagħmel obbligatorju li l-Istati Membri jipparteċipaw fis-sistema mill-31 ta' Diċembru 2004. Għandu jsir provvediment għall-ispejjeż neċessarji għall-aġġornament tas-sistema imposta mill-iżvilupp tal-leġiżlazzjoni veterinarja rilevanti u l-iżvilupp ta' TRACES, notevolment fil-qasam ta' l-assessjar tar-riskju. Minħabba d-domandi tekniċi marbuta mad-disponibilità u l-istabilità ta' l-ambjent ta' produzzjoni ta' TRACES kif ukoll minħabba l-eżiġenzi ta' sigurtà, huma wkoll neċessarji l-akkwist ta' tagħmir ta' kompjuters u t-twaqqif ta' grupp ta' sorveljanza u ta' manutenzjoni ddedikati esklussivament għal din is-sistema. L-użu ta' kuljum tas-sistema jeżiġi wkoll id-disponibilità ta' sostenn loġistiku rinforzat, wara li tiġi kkunsidrata l-esperjenza akkwistata. Il-parteċipazzjoni finanzjarja tal-Kommunità hi bbażata fuq l-Artikoli 37 u 37a tad-Deċiżjoni tal-Kunsill 90/424/KEE.

               (2)

               Is-sistema ta' notifika mwaqqfa abbażi tad-Direttiva 82/894/KEE dwar in-notifika ta' mard ta' l-annimali fil-Komunità (3), permezz tad-Deċiżjoni tal-Kummissjoni 2005/176/KE ta' l-1 ta' Marzu 2005 li tistabbilixxi l-forma kkodifikata u l-kodiċijiet relatati man-notifika tal-mard ta' l-annimali skond id-Direttiva tal-Kunsill 82/894/KEE (4) għandha tinżamm aġġornata b'mod tekniku. Il-parteċipazzjoni finanzjarja tal-Kommunità hi bbażata fuq l-Artikoli 37 tad-Deċiżjoni tal-Kunsill 90/424/KEE.

               (3)

               Inbeda biss l-istudju ta' l-ispeċifikazzjonijiet ta' sistema ta' navigazzjoni prevista mid-Deċiżjoni 2005/607/KE dwar il-finanzjament għall-2005 ta' l-ispejjeż li jikkonċernaw is-sostenni informatiċi u l-azzjonijiet tal-komunikazzjonijiet fil-qasam tas-saħħa u tal-benesseri ta' l-annimali (5). Għalhekk hu neċessarju li jiġi pprogrammat mill-ġdid l-istudju dwar l-użu tat-teknoloġija tan-navigazzjoni bis-satellita għall-miljorament tal-ħarsien ta' l-animali, b'konformità mar-Regolament tal-Kunsill (KE) Nru 1/2005 dwar il-ħarsien ta' l-annimali waqt it-trasport (6). Il-parteċipazzjoni finanzjarja tal-Kommunità hi bbażata fuq l-Artikoli 17 tad-Deċiżjoni tal-Kunsill 90/424/KEE.

               (4)

               Il-politika ta' informazzjoni dwar il-ħarsien ta' l-annimali teżiġi wkoll kommunikazzjoni dwar l-iżviluppi tekniċi u xjentifiċi fil-qasam, kif ukoll għarfien ta' l-imsieħba f'partenarjati kummerċjali ta' l-Unjoni Ewropea fir-rigward tal-benesseri tal-bhejjem tat-trobbija. Il-parteċipazzjoni finanzjarja tal-Kommunità hi bbażata fuq l-Artikoli 17 tad-Deċiżjoni tal-Kunsill 90/424/KEE.

               (5)

               Il-miżuri previsti f'din id-Deċiżjoni huma skond l-opinjoni tal-Kumitat Permanenti dwar il-Katina ta' l-Ikel u s-Saħħa ta' l-Annimali.

         IDDEĊIDIET:
   Artikolu 1
   TRACES
   In-manutenzjoni, l-aġġornament u l-iżvilupp tas-sistema TRACES, indikati fid-Deċiżjoni tal-Kummissjoni 2004/292/KE, huma awtorizzati għall-ammonti u l-obbjettivi segwenti:

               —

               500 000 € għall-akkwist tat-tagħmir u tas-sostenn tekniku ddedikati u indispensabbli għall-eżiġenzi tad-disponibilità u s-sigurtà tas-sistema;

               —

               450 000 € għall-akkwist tas-sostenn loġistiku neċessarju fil-qafas ta' l-assistenza lill-utenti tas-sistema;

               —

               200 000 € għall-akkwist tas-sostenn tal-manutenzjoni neċessarja sabiex tiġi adattata s-sistema għall-iżviluppi legali u tekniċi.

               —

               300 000 € għall-iżviluppi informatiċi neċessarji għat-twettiq ta' modulu għall-immaniġġjar tar-riskju.

         Artikolu 2
   Sistema ta' notifika tal-mard ta' l-annimali
   Il-manutenzjoni tas-sistema ta' notifika, indikata fid-Deċiżjoni 2005/176/KE, hi awtorizzata għal ammont ta' 200 000 €.
   Artikolu 3
   Komunikazzjoni fil-qasam tal-benesseri ta' l-annimali
   1.   L-istudju għall-iżvilupp ta' teknoloġiji ta' l-informazzjoni u tal-komunikazzjoni relatati mat-tagħmir ta' navigazzjoni permezz tas-satellita li jippermetti li tittejjeb l-effettività tal-kontrolli uffiċjali fil-qasam tal-benesseri hu awtorizzat għal ammont ta' 200 000 €;
   2.   Il-komunikazzjoni mill-Kummissjoni, lill-konsumaturi, dwar l-informazzjonijiet relatati mal-leġiżlazzjoni Komunitarja fil-qasam tal-ħarsien ta' l-annimali hi awtorizzata għal ammont ta' 240 000 €.
   3.   Il-komunikazzjoni mill-Kummissjoni, lill-imsieħba f'partenarjati kummerċjali, dwar l-iżvilupp tal-leġiżlazzjoni Komunitarja fil-qasam tal-ħarsien ta' l-annimali hi awtorizzata għal ammont ta' 230 000 €.
   Artikolu 4
   Proċedura għall-għoti tal-kuntratti
   Il-kuntratturi se jintgħażlu abbażi tas-sejħiet għall-offerti mnedijin fil-Ħarifa 2006.

      Magħmul fi Brussell, nhar is-17 ta' Awwissu 2006.

            Għall-Kummissjoni

         Markos KYPRIANOU

            Membru tal-Kummissjoni

      (1)  ĠU L 224, 18.8.1990, p. 19. Deċiżjoni kif emendata l-aħħar mid-Deċiżjoni tal-Kunsill 2006/53/KE (ĠU L 29, 2.2.2006, p. 37).

      (2)  ĠU L 94, 31.3.2004, p. 63. Deċiżjoni kif emendata l-aħħar mid-Deċiżjoni tal-Kummissjoni 2005/515/KE (ĠU L 187, 19.7.2005, p. 29).

      (3)  ĠU L 378, 31.12.1982 p. 58. Direttiva kif emendata l-aħħar bid-Deċiżjoni 2004/216/KE tal-Kummissjoni (ĠU L 67, 5.3.2004, p. 27).

      (4)  ĠU L 59, 5.3.2005, p. 40.

      (5)  ĠU L 206, 9.8.2005, p. 22.

      (6)  ĠU L 3, 5.1.2005, p. 1.


title: Deċiżjoni (UE, Euratom) 2015/1681 tal-Parlament Ewropew tad-29 ta' April 2015 dwar il-kwittanza għall-implimentazzjoni tal-baġit tal-Aġenzija Fornitriċi tal-Euratom (ESA) għas-sena finanzjarja 2013

text:
               30.9.2015

               MT

               Il-Ġurnal Uffiċjali tal-Unjoni Ewropea

               L 255/325

      DEĊIŻJONI (UE, EURATOM) 2015/1681 TAL-PARLAMENT EWROPEW
      tad-29 ta' April 2015
      dwar il-kwittanza għall-implimentazzjoni tal-baġit tal-Aġenzija Fornitriċi tal-Euratom (ESA) għas-sena finanzjarja 2013
      IL-PARLAMENT EWROPEW,

                  —

                  wara li kkunsidra l-kontijiet annwali finali tal-Aġenzija Fornitriċi tal-Euratom għas-sena finanzjarja 2013,

                  —

                  wara li kkunsidra r-rapport tal-Qorti tal-Awdituri dwar il-kontijiet annwali tal-Aġenzija Fornitriċi tal-Euratom għas-sena finanzjarja 2013, flimkien mat-tweġibiet tal-Aġenzija (1),

                  —

                  wara li kkunsidra d-dikjarazzjoni ta' assigurazzjoni (2) dwar l-affidabbiltà tal-kontijiet u l-legalità u r-regolarità tat-tranżazzjonijiet ta' bażi, ipprovduta mill-Qorti tal-Awdituri għas-sena finanzjarja 2013 skont l-Artikolu 287 tat-Trattat dwar il-Funzjonament tal-Unjoni Ewropea,

                  —

                  wara li kkunsidra r-rakkomandazzjoni tal-Kunsill tal-17 ta' Frar 2015 dwar il-kwittanza li għandha tingħata lill-Awtorità għall-implimentazzjoni tal-baġit għas-sena finanzjarja 2013 (05304/2015 — C8–0054/2015),

                  —

                  wara li kkunsidra l-Artikolu 319 tat-Trattat dwar il-Funzjonament tal-Unjoni Ewropea,

                  —

                  wara li kkunsidra l-Artikolu 106a tat-Trattat li jistabbilixxi l-Komunità Ewropea tal-Enerġija Atomika,

                  —

                  wara li kkunsidra r-Regolament (UE, Euratom) Nru 966/2012 tal-Parlament Ewropew u tal-Kunsill tal-25 ta' Ottubru 2012 dwar ir-regoli finanzjarji applikabbli għall-baġit ġenerali tal-Unjoni u li jħassar ir-Regolament tal-Kunsill (K E, Euratom) Nru 1605/2002 (3), u b'mod partikolari l-Artikolu 2 tiegħu,

                  —

                  wara li kkunsidra d-Deċiżjoni tal-Kunsill 2008/114/KE tat-12 ta' Frar 2008 li tistabbilixxi l-Istatuti tal-Aġenzija Fornitriċi tal-Euratom (4), u b'mod partikolari l-Artikolu 8 tagħha,

                  —

                  wara li kkunsidra l-Artikolu 94 u l-Anness V tar-Regoli ta' Procedura tiegħu,

                  —

                  wara li kkunsidra r-rapport tal-Kumitat għall-Kontroll tal-Baġit (A8–0119/2015),

         1.

            Jagħti l-kwittanza lid-Direttur-Ġenerali tal-Aġenzija Fornitriċi tal-Euratom għall-implimentazzjoni tal-baġit tal-Aġenzija għas-sena finanzjarja 2013;

         2.

            Jippreżenta l-kummenti tiegħu fir-riżoluzzjoni t'hawn taħt;

         3.

            Jagħti istruzzjonijiet lill-President tiegħu biex jgħaddi din id-deċiżjoni, kif ukoll ir-riżoluzzjoni li hi parti integrali minnha, lid-Direttur Ġenerali tal-Aġenzija Fornitriċi tal-Euratom, lill-Kunsill, lill-Kummissjoni u lill-Qorti tal-Awdituri, u biex jiżgura li jiġu ppubblikati f'Il-Ġurnal Uffiċjali tal-Unjoni Ewropea (serje L).

               Il-President

            Martin SCHULZ

               Is-Segretarju Ġenerali

            Klaus WELLE

         (1)  ĠU C 442, 10.12.2014, p. 267.

         (2)  Ara n-nota f'qiegħ il-paġna 1.

         (3)  ĠU L 298, 26.10.2012, p. 1.

         (4)  ĠU L 41, 15.2.2008, p. 15.


title: 2014/263/UE: Deċiżjoni tal-Kunsill tas- 6 ta' Mejju 2014 li taħtar membru Belġjan fil-Kumitat Ekonomiku u Soċjali Ewropew

text:
               12.5.2014

               MT

               Il-Ġurnal Uffiċjali tal-Unjoni Ewropea

               L 137/6

         DEĊIŻJONI TAL-KUNSILL
   tas-6 ta' Mejju 2014
   li taħtar membru Belġjan fil-Kumitat Ekonomiku u Soċjali Ewropew

      (2014/263/UE)

   Il-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 302 tiegħu,
   Wara li kkunsidra l-proposta mill-Gvern Belġjan,
   Wara li kkunsidra l-opinjoni tal-Kummissjoni Ewropea,
   Billi:

               (1)

               Fit-13 ta' Settembru 2010 il-Kunsill adotta d-Deċiżjoni 2010/570/UE, Euratom li taħtar il-membri tal-Kumitat Ekonomiku u Soċjali Ewropew għall-perijodu mill-21 ta' Settembru 2010 sal-20 ta' Settembru 2015 (1).

               (2)

               Sar vakanti siġġu ta' membru fil-Kumitat Ekonomiku u Soċjali Ewropew wara t-tmiem tal-mandat tas-Sur Yves VANSCHUEREN,

         ADOTTA DIN ID-DEĊIŻJONI:
   Artikolu 1
   Is-Sur Dominique MICHEL, Administrateur délégué de COMEOS (Fédération belge du Commerce et des Services) huwa b'dan maħtur membru fil-Kumitat Ekonomiku u Soċjali Ewropew għall-bqija tal-mandat attwali, jiġifieri sal-20 ta' Settembru 2015.
   Artikolu 2
   Din id-Deċiżjoni għandha ssir effettiva fil-jum tal-adozzjoni tagħha.

      Magħmul fi Brussell, is-6 ta' Mejju 2014.

            Għall-Kunsill

            Il-President

         G. STOURNARAS

      (1)  ĠU L 251, 25.9.2010, p. 8.


title: Deċiżjoni (UE) 2017/1626 tal-Parlament Ewropew tas-27 ta' April 2017 dwar il-kwittanza għall-implimentazzjoni tal-baġit ġenerali tal-Unjoni Ewropea għas-sena finanzjarja 2015, Taqsima VIII — L-Ombudsman Ewropew

text:
               29.9.2017

               MT

               Il-Ġurnal Uffiċjali tal-Unjoni Ewropea

               L 252/136

         DEĊIŻJONI (UE) 2017/1626 TAL-PARLAMENT EWROPEW
   tas-27 ta' April 2017
   dwar il-kwittanza għall-implimentazzjoni tal-baġit ġenerali tal-Unjoni Ewropea għas-sena finanzjarja 2015, Taqsima VIII — L-Ombudsman Ewropew
   IL-PARLAMENT EWROPEW,

               —

               wara li kkunsidra l-baġit ġenerali tal-Unjoni Ewropea għas-sena finanzjarja 2015 (1),

               —

               wara li kkunsidra l-kontijiet annwali konsolidati tal-Unjoni Ewropea għas-sena finanzjarja 2015 (COM(2016)475 — C8-0276/2016) (2),

               —

               wara li kkunsidra r-rapport annwali tal-Qorti tal-Awdituri dwar l-implimentazzjoni tal-baġit għas-sena finanzjarja 2015, flimkien mar-risposti tal-istituzzjonijiet (3),

               —

               wara li kkunsidra d-dikjarazzjoni ta' assigurazzjoni (4) dwar l-affidabbiltà tal-kontijiet u l-legalità u r-regolarità tat-tranżazzjonijiet ta' bażi, ipprovduta mill-Qorti tal-Awdituri għas-sena finanzjarja 2015 skont l-Artikolu 287 tat-Trattat dwar il-Funzjonament tal-Unjoni Ewropea,

               —

               wara li kkunsidra l-Artikolu 314(10) u l-Artikoli 317, 318 u 319 tat-Trattat dwar il-Funzjonament tal-Unjoni Ewropea,

               —

               wara li kkunsidra r-Regolament (UE, Euratom) Nru 966/2012 tal-Parlament Ewropew u tal-Kunsill tal-25 ta' Ottubru 2012 dwar ir-regoli finanzjarji applikabbli għall-baġit ġenerali tal-Unjoni u li jħassar ir-Regolament tal-Kunsill (KE, Euratom) Nru 1605/2002 (5), u b'mod partikolari l-Artikoli 55, 99, 164, 165 u 166 tiegħu,

               —

               wara li kkunsidra l-Artikolu 94 u l-Anness IV tar-Regoli ta' Proċedura tiegħu,

               —

               wara li kkunsidra r-rapport tal-Kumitat għall-Kontroll tal-Baġit (A8-0142/2017),

               1.

               Jagħti l-kwittanza lill-Ombudsman Ewropew għall-implimentazzjoni tal-baġit tal-Ombudsman Ewropew għas-sena finanzjarja 2015;

               2.

               Jippreżenta l-kummenti tiegħu fir-riżoluzzjoni t'hawn taħt;

               3.

               Jagħti istruzzjonijiet lill-President tiegħu biex jgħaddi din id-deċiżjoni, kif ukoll ir-riżoluzzjoni li hi parti integrali minnha, lill-Ombudsman Ewropew, lill-Kunsill Ewropew, lill-Kunsill, lill-Kummissjoni, lill-Qorti tal-Ġustizzja tal-Unjoni Ewropea, lill-Qorti tal-Awdituri, lill-Kontrollur Ewropew għall-Protezzjoni tad-Data u lis-Servizz Ewropew għall-Azzjoni Esterna, u biex jiżgura li jiġu ppubblikati f'Il-Ġurnal Uffiċjali tal-Unjoni Ewropea (serje L).

            Il-President

         Antonio TAJANI

            Is-Segretarju Ġenerali

         Klaus WELLE

      (1)  ĠU L 69, 13.3.2015.

      (2)  ĠU C 380, 14.10.2016, p. 1.

      (3)  ĠU C 375, 13.10.2016, p. 1.

      (4)  ĠU C 380, 14.10.2016, p. 147.

      (5)  ĠU L 298, 26.10.2012, p. 1